Santez Trifina/a-bezh - Wikimammenn\nF. Hamon, 1899\nMISTER E PEMP ARVEST\nDibabet e meur a skrid koz, kempennet, nevezaet ha skrivet e rimou brezounek\nTROET E GALLEK PLEAN GAND\nMOULLET E TI F. HAMON, STRÉAT BREST\nHoll gwiriou miret.\nTrugare d’eoc’h evid al levr Buez Trifina hoc’h euz bet ar vadelez da zigas d’in. Lennet am euz anezan ar zizun dremenet ha, biskoaz em buez, a gredan, n’am euz tanveet kement-all a blijadur ; biskoaz n’am boa kavet, e levr brezounek e-bed, eur iez ker reiz, ken digemmesk ha ken eaz da lenn var eun dro.\nAn aotrou Ch. Gwennou, am euz aoun, em deuz ranket kenna, eun tammik, danvez ar Vuez Koz : keûz em euz bet dreist-holl, da eskop Aleth. (Unan euz va c’henvroïz euz Benac’h eo a rea anezan gwech-all) N’euz fors ! An Aotrou Gwennou an deuz savet eul levr bag a bado : Trugare d’ezan em hano-me kerkoulz hag en hano Breiz-Izel.\nD’eoc’h a galon, Aotrou,\nARZUL, Roue Breiz, PARC, Thomas.\nTRIFINA, Rouanez Breiz, PARC Jean-Marie.\nTRÉMEUR, ho mab, KERHNIGANT, J.-M.\nKERVOURA, breur Trifina, GUIVARC’H, Alain.\nGAR-ORJAL, LE SÉAC’H, Joseph.\nROLL-AR-BOURDOU, PAPE, Jean-Marie.\nFLAMM-PEN-BAZ, PAPE, Pierre.\nEUNN AMBANNER, HAMEURY, Etienne.\nAR BARNER BRAZ, HAMEURY, Etienne.\nYANN DRUILLEN, klasker bara, LEMAT, Guillaume.\nAZILIZ, dimezell-kampr Trifina, LAZOU, F.-M.\nAR ZORSEREZ, SOURIMANT, Yves.\nAR VAGEREZ, X…\nANN AMIEGEZ, GAOUYER, Louis.\nEUNN EL (adre gweliou ann teatr) GAOUYER, J.-M.\nBarnerien, trompillerien, tucheñtil, pobl\nAnn daou arvest keñta a c’houarvez e kear-Ahez, ann dredi hag ar bevare el Lann-Veur, hag ar bempved e Roazon\nEur zal, e palez ar Roue Arzul\n(Pa zav ar goel, e weler, e kreiz ann teatr, Trifina\ndam-zemplet war eur gador-vreac’h ; Arzul, diskabel\nhag heb he gleze, daoulinet enn he c’hichen, hag\nevel mantret gand ar glac’har.)\nArzul ha Trifina\nNec’het oun, Trifina, nec’het braz, m’hel lar d’e-hoc’h,\nEunn nebeud amzer-zo, pa zellañ piz ouz-oc’h,\nP’ho kwelañ ken dinerz, ken feaz, ken drouk-livet…\nDoan am euz d’ho kwelout o koueza e kleñved…\nLivirit diñ, mar piij, diñ ho kwella mignon,\nDre be stum e c’hellfemp laouennat ho kalon…\nMar be e va galloud, e vezo great ho c’hoant…!\nMe a garje gwelet ho tremm diskuiz ha drant\nEvel ma oa en deiz m’az omp bet dimezet\nHa ma ho kemeriz evit va gwir bried…\nNe guzit mann ouz-iñ, me ho ped, Trifina !\nP’ho kwelañ er stad-se, ne rañ nernet krena…\nLivirit d’iñ ho poan, ma klaskiñ hep dale\nMedesined gwiziek d’hoc’h adlakat pare…!!!\nArzul, va fried ker, va mestr ha va Roue,\nPerag diwar va fenn bout nec’het kement-se…?\nMar d’ouñ skuiz ha kastiz, dinerz ha drouk-livet,\nAbenn tri miz, pe dost, e viñ c’hoaz pareet…\nAbenn tri miz, pe dost, o Roue Breiz-Izel,\nTrifina a vo mamm hag ho po eur bugel…!\nM’hel lavar d’e-hoc’h…!\nDoue ra vo meulet !\nGwir eo ha, dioc’h ar pez a zo diñ me laret,\nEur mab, Arzul, a fiñv etre va daou goste…\nHa na wienn netra…!\nHo lagad koulskoude\nA ziskwele sklear d’e-hoc’h ar c’hemm a oa enn-ouñ!\nEur c’hreg, Arzul, dreist-holl Rouanez evel-d-ouñ,\nTrabell war veur a dra, a dav war gement-se !!!\nMe ho kar, Trifina, hag ho karo bemde\nEunn tammik muioc’h-mui diwar vremañ, m’hen tou,\nHa ne sonjiñ kammed nemet enn ho poaniou !!!\nVa foaniou ne d’int mann ! Sonjit e Breiz-Izel !\nGrit ma vezo eüruz, pa c’hano hor bugel !\nGrit ma savo war-eeun etrezek tron Doue\nPedenn ann den pinvik, pedenn ar paour ive\nEvid-hoc’h, evid-oun, evid ar c’hrouadur\nA zougañ euz ho perz !!! N’am be ken plijadur\nNemet pa ho kwelañ o poania noz ha deiz\nDa gas war gresk enor hag evurusted Breiz…!\nO va Doue, va c’hrouer, me o trugareka\nDa veza roet d’iñ da bried Trifina,\nKalon aour, ine glann ha na glask e nep tro\nNemet ho karantez, va gloar ha mad va bro…\n(Zevel a ra\nE keit-se Trifina a gwez war e c’hador, dam semplet.)\nMes petra a c’hoarvez… ?\nMe en em gav gwall skuiz…\nIt da hopa, m’ar plij, ma teuio Azilis !!!\n(Mont a ra da weled ann teatr, hag e c’halv :)\nAziliz, prim amañ !\n(Aziliz a zeu rak-tal)\nAr Roue, Trifina, Aziliz\nKasit ar Rouanez\nHep tamm dale d’he c’hampr, ha lakit mad evez\nDa choum, diwar-vremañ, noz-deiz, enn he c’hichen…\nVa Rouanez a oar e tougañ em c’halon\nEvit-hi, pell a zo, eur garañtez wirion\nA c’hell lakat enn-ouñ fisiañs, e peb mare,\nEz oun feal d’hezi, kouls ha de-hoc’h, va Roue !\nGwir a lavar, Aotrou ! Keit ma vo em c’hichen\nE c’houzaviñ easoc’h va foan ha va anken…!\nMad ! Kemerit kalon ! Grit evit ar gwella\nDa choum laouen ha iac’h, me o ped, Trifina !\nChoumit hep doan, Arzul ha divorc’het a-grenn,\nE-keit ha ma vezo Azilis em c’hichen !\nKenavo, va Roue ! Zonjit e Breiz-Izel\nZoñjit enn ho pried, zoñjit enn hor bugel…!\nKenavo, Trifina ; kenavo kalounik !\n(Pokat o ra d’hezi)\nWar va skoaz, dizoan krenn, ho torn, Rouanezik !\n(Trifina hag Arziliz ez a kuit)\nHep dale e viñ tad…! Dudiusa kelou !\nHa n’am euz ket abek da gas va fedennou\nWar zu ann Neñv, noz-deiz, ha da veuli Doue\nDa vont madelezuz em c’heñver, er giz-se…?\nEvit diskwel d’hezañ va holl anaoudegez,\nD’am Breiz ker e fell d’iñ rei lod em levenez\nPoania muioc’h-mui c’hoaz da rei ann eüruzted\nDa gement den a zo d’am lezennou sujet !…\nDa geñta, tud va Lez a dle anavezout\nHep tamm dale pelloc’h, ann hevelep darvoud…\n(Mont a ra da weled ann teatr hag a c’hop:)\nHola, va embanner !…\n(ann embanner a zeu)\nArzul, ann Embanner\nHa kemennit da dud va Lez, d’ar varc’heien\nD’ann holl briñsed, duked, tuchentil, baroned,\nD’ar gward, d’ann archerien, ha da d’ann itrounezed,\nD’ann holl dud a iliz kouls ha da varnerien\nD’ann holl dud a vrezel kouls ha d’ann Eskibien\nEn em dastum amañ da glevet eur c’helou\nTalvoudek evit Breiz, a raï d’ho c’halonou\nTridal gand levenez… Abenn eunn heur amañ\nE fell d’iñ ho gwelet strollet holl er zal-mañ…!\nIt buhan, va mignon !\nAoutrou, ho kourc’hemen\nEvel ma livirit e vo sevenet krenn !\n(Arzul a ia kuit)\nEun Embanner, (he-unan da genta)\nGwella mestr !… Gand abek eo lez-hañvet Ar Meur !\nRouane, evel-t-hañ, ne gaver ket nemeur… !\nAr Rouanez ive, dous ha madelezuz,\nBepred oc’h ober vad, bepred karañtezuz,\nHa na dle ket ann holl hi c’harout a galon…?\nEvit-ouñ-me, m’hen tou, ha va le zo gwirion,\nD’Arzul, da Drifina ez ouñ korf hag ine,\nHag evit’he, hep klemm, e rofenn va bue…!\n(Mont a ra da weled ann teatr, hag a c’hop :)\nTrompillerien gwiziek, diredit prim amañ\nHa likit enn ho karg hoc’h aked ar gwellañ\nDa c’hervel er zal-mañ kement den, er palez,\nHen deuz eur garg bennag hag hen deuz reñk el Lez !\n(E-keit ma lavar ar c’homziou-ze, ann drompillerien a erru).\nZonit, trompillerien, zonit kreñv hag huel\nSalo ma vec’h klevet dre-holl e Breiz-Izel !!!\n(Ann drompillerien, a zon, hag ar Bobl a zired a bep\ntu — Pa z’eo ann holl en em renket, ann drompil-\nleren a baouez da zeni, hag ann Embanner e kreiz\nann teatr, a lavar a vouez huel.)\nAnn Embanner, ann Drompillerien, ar Bobl\nA berz Roue Bro-Vreiz, Arzul-ar-Meur hanvet,\nEz oc’h holl er zal-mañ, Aotrounez, dastumet\nDa glevet eur c’helou d’hor bro gwall dalvoudek…\nSelaouit gand doujañs hor Roue galloudek,\nHa, pa hen defo de-hoc’h laret he brezegenn,\nGrit holl, evel dalc’h mad, hervez he c’hourc’hemen !\nNe glask, c’houi enn goar holl, nemet mad Breiz-Izel…\nBevet Arzul-ar-Meur !!!\nIa, ia, ra vevo pell !!!\nBevet pell ar Roue !!! Mad…! Hag hor Rouanez…!\nKabluz a vemp, n’eo gwir ? O tisoñjal hou-ñez\nKen mad evid ann holl, ker karet er vro-ma\nGand pinvik ha gand paour….?\nRa vevo Trifina !!!\n(Ann drompillerien a stag da zeni. Ann holl a dav hag\na choum diskabel. Arzul, kurunet hag he vaz-Roue\nenn he zorn, a zeu, daou varc’hek hag he baotr\nbaniell enn he raog, hag a bign war e dron, gorrek\nhag huel he benn. Azeza a ra eur pennadik ha tavet\nann holl a zav hag a lavar :)\nArzul war he dron. Ann Embanner, ann Drompillerien.\nAr paotr-baniell, ann daou ward-marc’hek, ar Bobl\nTrugare, va zud vad…! Bremaïk e klevenn\nHo moueziou unanet o krial evel-hen :\n« Bevet Arzul-ar-Meur ha bevet Trifina !… »\nMes den n’hen deuz laret : Ra vevo Kervoura…!\nKoulskoude, Kervoura eo breur-henañ va grek,\nHa kouls evel-d-omp holl, e komz e Brezonek…!\nHa n’hen karit-hu ket…? Perag…? Den na lar grik…?\nEur vouez, e-touez ar Bobl.\nDen ne gar, er vro-mañ, breur hor Rouanezik !!!\nDivezatoc’h, mechañs, e klevin ann abek…!\nDa c’hortoz, Aotrounez, keloïou talvoudek\nEvid-omp, evit Breiz, am euz da gemenn d’e-hoc’h :\nRak-se, va silaouit gand preder hag e peoc’h…!\nDa genta, Trifina hi deuz d’iñ kemennet\nE tlien beza tad, hep dale pell meurbed,\nHa, dioc’h hi lavar, Aotrounez, hor bugel\nA vo eur Priñs, eur mab, mab Roue Breiz-Izel !\nMeulet ra vo Doue ! Bevet Arzul-ar-Meur !!!\nTrugare, Trugare…! Ne zaleiñ nemeur\nEnn ho touez, e deiz mañ… Va selaouit erfad !\nEur c’helou all am euz, eur c’helou deread\nDa gemenn c’hoas d’e-hoc’h holl. Roue doujet Bro-C'hall\nKlodowik he hano, hon enebour gwechall,\nA ra d’iñ ann enor d’am gervel d’he balez\nD’esa gand Breiz-Izel ober eunn unvaniez,\nA-eneb ar Saoz fall, hor gwasa enebour,\nA viskoaz digaloun, divez krenn ha traïtour…\nHa plijout a ra d’e-hoc’h, p’am bezo great va le,\nWar benn va fried ker ha war va baz-Roue,\nDa genderc’hel a-bez gwiriou hor bro garet,\nKevreta gand re c’hall hoc’h armou, Bretoned…?\nIa, ia ! Mar plij ze d’e’hoc’h, d’eomp e plijo ive !!!\nNe glaskañ, va zud vad, m’hen tou war va c’hleze,\nNemet mad ann diou vro, Bro-C’hall hag hon hini,\nO kemer, gand ho krad, hevelep kefridi…!\nFisiañz hon euz enn-hoc’h hag enn hor Rouanez !!!\nMad !!! Mes evit diskouez sklearoc’h va levenez,\nE fell d’iñ, Aotrounez, ober c’hoaz eun dra-all !\nAnn holl brizounierien, nemet ann dud re fall,\nA vo, diwar-vremañ, da vont kuit laosket holl !\nPeb-unan anez’ho a vevo enn he roll…!\nNe fell ket d’iñ avad ho gwelet o terc'hel\nD’ober trubuill ha mez d’hor bro ger Breiz-Izel ;\nAnez, ha ma na blij d'hezo beza tud fur,\nOut’ho e viñ digar, daoust d’am displijadur !!!\nPlijout a ra ze d’e-hoc'h… ?\nIa ! Bevet hor Roue !\nC’hoaz e fell d’iñ kemenn d’e-hoc’h eur c’helou neve\nAnn taillou, er bloaz-mañ, na vint ket dastumet…!\nRak-se, me ho ped holl, Aotrounez pinvidik,\nDa gemeret truez ouz ar paour reuzeudik,\nHa da lezel gant’hañ ar pez a zleo d’e-hoc’h…!\nBevet Arzul-a-Vreiz ! Bennoz Doue gan-e-hoc’h !\nHa bremañ, Aotrounez, kimiada a rankomp !\nPeb unan enn ho tu ha, dreist holl, diwallomp\nKeit ma viñ en Bro-C’hall, o klask mad hor Breizik,\nDa nec’ha Trifina, a zoug va bugelik…!\nA c’hendall, Kervoura a dle, am euz klevet,\nEmber distrei amañ… Ra vo digemeret\nEnn ho touez, Aotrounez, evel breur Trifina\nHa breur kaër ho Roue… Chetu va c'hoañt brasa\n(Ar Bobl a ia kuit, heb lavarout netra)\nArzul, he unan, diskennet e kreiz ann teatr\nIskiz eo kement-se !!! Kervoura na blij ket\nD'ann holl Aotrounez-ze… Ha perag ?… N'ouzouñ ket !\nIskiz eo kement-se, hag ouz-iñ e kuzer\nEunn dra hag a rankiñ gouzout gand ann amzer…\nMes me hen gwel o toñt… Gwall deñval, e kavañ,\nGwall rust, gwall divergont eo ann dremm anez’hañ…\nEun dra bennag a zo o krignat he spered…\nPetra…? Evesaomp !!!\n(Kervoura a zeu)\nArzul ha Kervoura\nArzul, va breur karet,\nSetu me a-nevez e Breiz-Izel distro…\nHast am boa d’ho kwelet, ha va c’hoar, hag ar vro…!\nC’houi a zo iac’h, va breur, an dra-ze a zo sklear…\nMes va c’hoar Trifina, ken mibin, ken dister\nP’az ouñ eat em beach, livirit d’iñ, m’ho ped,\nHag hi a zo dalc’h-mad laouen hag e iec’hed…\nVa fried, Kervoura, a dle, abenn tri miz,\nBeza mamm, ha genel d’iñ eur mab, d’e-hoc’h eun niz !\n(Kervoura a gren.)\nA c’helou-ze, va breur, eo ann hini kentañ\nE tleañ kemenn d’e-hoc’h, adalek m’ho kwelañ…\n(Kervoura a gren gwasoc’h.)\nMes petra a c’hoarvez… Perag hevelep kemm\nO klevet va c’homziou, enn eunn taol, enn ho tremm…?\nHa c’houi en em gav klañv gand tersienn Kervoura…?\nHo tigarez, Arzul!… ze holl ne d’eo netra…!\nAr skuider hag ar zouez…\nPen-follet ez oun-me !!!\nGand chalet eo fenn, ne sonjenn ket e ze !!!\nMont a rit-hu d’ho kampr, va breur, da ziskuiza…?\nDa genta, e karjenn poket da Drifina…!\nO va c’hoarik karet, nag a wech, pa oann pell,\nVa soñj beteg enn-oud, douget gand ann avel\nA zo deut noz ha deiz…!\nMe ho kred, Kervoura,\nHag anaoudeg ouñ de-oc’h…! Neb a gar Trifina\nA zo gan-eñ karet euz a greiz va c’halon…\nLikit ho torn em dorn, va breur ha va mignon…!\n(Starda a reont ho daou dorn)\n(E gwelet ann téatr)\nAzilis, Azilis… ?\n(Hou man a erru)\nLirit d’ar Rouanez\nEz ouñ ouz hi gortoz e zal-vraz ar palez\nGand hi breur Kervoura a zo neve zistro,\nGoude eur veach hirr, adarre enn hor bro…\n(Azilis a zalud hag a ia kuit.)\nC’hoaz hoc’h euz, emichañs, kals a neventiziou,\nDa laret d’iñ, va breur… ?\nEur strollad keloiou…!\nBremaïk m’ho laro d’e-hoc’h dirag Trifina :\nEzomm hi deuz ive d’ho gouzout, Kervoura… !\nMes chetu hi o tont, war vreac’h he dimezell\nHarpet evel bepred… Sellit out-hi a-bell…!\nPegen drouk-livet eo, pegen zempl da welet…!\nHi stad a dalv d’hezi da veza gwall gaset\nEunn tammik gand ar boan, mes mar plij gand Doue,\nA-benn tri miz amañ, e vo iac’h adarre…\nTrifina, Kervoura, Arzul hag Azilis\nO va breur Kervoura, peger braz eüruzted…!\nP’az kwelañ enn hor Breiz distro hag e iec’hed… !\nPegen hirr e kavenn ann amzer, hep gouzout\nHa ne oa ket gan-id c’hoarvezet gwall zarvoud…!\nDeuz, va breurik karet, da vriata da c’hoar… !\n(En em vriata a reont ho daou)\nHep-z-oud, hep va fried, n’am be war ann douar\nNemet hirnez ha poan… Bremañ, da vihana,\nE choumi gand da vreur ha gand da Drifina… ?\nBaléet ac’h euz bro kals re bell, va breurik,\nD’am grad, ha mall braz eo diskuiza eunn tammik…!\n(E pad ma lavar Trifina ar c’homziou-ze, Aziliz a zo\neat da glask eur gador-vreac’h. Lakat a ra anez’hi\ne kreiz ann teatr, ha Trifina a ia da azeza war-n-hi.\nArzul ha Kervoura a azez ive war beb a gador,\nArzul a-zeou ha Kervoura, a gleiz da Drifina.\nAzilis a zalud hag a ia kuit)\nNe fell d’iñ kuitât ken Breiz-Izel, Trifina…!\nGan-id ha gand Arzul am euz c’hoant da veva\nDiwar-vremañ dalc’h mad, ha lakat peb evez\nDa bellât diouz-hoc’h peb poan ha peb enkrez…!\nEvit ar c’helou-ze, trugare, va breur mad…!\nIa, trugare, va breur…! Va list bremañ timad\nDa laret d’e-hoc’h ho taou eunn nebeud keloïou\nHag a lakaï, me gred, joa enn ho kalonou…!\nDa geñta, am euz great embann da dud va Lez\nEn em dastum amañ, e zal-vraz ar palez…\nDiredet ez iñt holl, hervez va gourc’hemenn,\nPriñsed ha tuchentil, duked ha barnerien,\nTud a iliz, kerkouls hag ann itrounezed,\nMevelien, mitizien, kerkouls ha baroned…\nPa oant holl dastumet, azezet war va zrôn,\nAm euz laret d’hezo levenez va c’halon,\nHag e tliec’h, Itroun, abenn tri miz, genel\nEur mabik d’ho pried, eur priñs da Vreiz-Izel…\nTrifina (war eunn ton rebech.)\nArzul (gand karante.)\nTrifina, ze a oa em dlead…!\nHa n’eo ket eunn enor d’eur Roue beza tad…?\nChetu va eil kelou… Roue doujet Bro-C’hall,\nD’esa gand hor bro Breiz ober unvaniez\nA viskoaz digalon, divez krenn ha traïtour…\nO klevet va c’homziou e oant ken sebezet\nKen am euz, er giz-mañ, digant’ho goulennet :\n« Ha plijout a ra d’eoc’h, p’am bezo great va le,\n« war benn va fried kear ha war va baz-Roue,\n« Da genderc’hel a-bez gwiriou hor bro garet,\n« Kevreta gan re C’hall hoc’h armou, Bretonned…?\n— « Pa blij kement-se d’eoc’h, e plij d’eomp, eme-z-hé ! »\n— « Ho mad ne glaskañ ken, m’hen tou war va c’hleze »\nE lariz c’hoaz… Hag hi da grial enn eur vouez\n« Fizians hon euz enn-hoc’h hag enn hor Rouanez…! »\nTraou kaër ha mad dispar !!! Ne d’eo tamm souez, va breur,\nMar d’oc’h, e Breiz-Izel, hanvet Arzul-ar-Meur…!\nTrede kelou…! Itroun, ha c’houi, breur Kervoura,\nLirit d’iñ frank ho sonj war eunn hevelep tra…!\nNemet ann dud falla, ar brizounierien holl\nA c’hell, diwar vremañ, beva krenn enn ho roll…\nNe fell ket d’iñ avad ho gwelet o terc’hel\nD’ober trubuill ha mez d’hor bro ger Breiz-Izel…\nAnez, ha ma na blij d’hezo beza tud fur\nOut’ho e viñ digar, daoust d’am displijadur…!\nArzul, va fried ker, great hoc’h euz kement-se…?\nOuspenn am euz great c’hoaz…!\nLirit d’eomp ann dra-ze…!\nEr bloaz-mañ, taill e-bed ne vezo dastumet\nEm holl rouañtelez… Ze am euz c’hoaz touet…!\nRak-se, ann duchentil hag ann dud pinvidik\nA dléo kaout truez our ar paour reuzeudik\nHa lezel krenn gant’hañ, hep klemm, he holl wiriou…\nVa mab a dle genel e-touez ar bennoziou…!\nC’hoant am euz e vefe a-unan paour, pinvik\nDa veuli ann Aotrou. pa c’hano va mabik…!\nC’hoant am euz e vefe evuruz Breiz-Izel\nEvit ma raï am holl eul lid kaër dam bugel !!!\nChetu aze ar pez am euz great, Trifina…\nHa great am euz awalc’h, livirit Kervoura…?\nTrifina (o trindal gand ar joa)\nO va fried karet, na braz eo ho kalon !\nNa lorc’h a zo enn-ouñ o welet war ann tron\nEur Roue evel d-hoc’h, dalc’h mad o klask ann dro\nDa greski gloar, enor hag eüruzted he vro,\nO veza Rouanez e vro evuruz-sé,\nOc’h ho karet muioc’h, va Aotrou, va Roue…!\nKervoura (mousc’hoarz eunn trubard war he dremm)\nEvit gwir, ne c’hellec’h va breur, ober ouspenn,\nHa Breiz, war ma meno, a dlé beza laouen…\nNe d’oc’h ket eur Roue, mes eunn tad a zibab…\nSalo ma vo eunn deiz, ouz-hoc’h heñvel ho mab…!\nMar gallomp e vezo, ha n’eo gwir, Trifina…?\nEur c’helou all am euz da laret d’e-hoc’h brema…!\nRed eo d’iñ hep dale, Itroun, moñt da Vro-C’hall\nDa gaout Klodowik a zo ouz ma gedal\nEvid ober gant’hañ, mar kavañ mad ann dro\nEunn unvaniez paduz ha mad evid ar vro…\nPanaoz e c’hellit-hu, Arzul, va dilezel\nEr stad en em gavañ, ha kuitad Breiz-Izel…?\nKarg eur Roue, siouaz, a zo braz ha pounner,\nHa poaniuz aliez, mes red eo hec’h ober…\nBremaïk, Trifina, e larec’h e oa mad\nKemend holl am euz great ha krenn hervez ho krad…\nBro C’hall ha Breiz-Izel dorn-ouz-dorn unanet\nBiken gand ar Saozon na veziñt diskaret…\nVa list da voñt enn hent, me ho ped, Trifina…!\nA c’hendall, choum a raï ho preur mad Kervoura\nEnn ho kichen e-keit ma viñ-me e Bro-C’hall…\nHeñ a wezo erfad a beb drouk ho tiwal,\nHo sikour deread da c’houarn gand furnez\nHa da glask, e peb tra, mad ar rouantelez…\nMe ro d’hezañ galloud war va holl sujidi,\nHa kas a raï, m’hen goar, da vad he gefridi ;\nRak-se bezit dinec’h…! Me a vezo distro\nAraog ho kwillioud adarre enn hor bro…!\nTrugare d’eoc’h, Arzul ! Galloud a rit enn-ouñ\nLakat hoc’h holl flsiañs !… Eun dlead evid-ouñ,\nEur garg war-eunn-dro dous ha deread meurbed\nE vezo choum dalc’h mad e kichen ho pried,\nVa c’hoar ger Trifina, d’hi diwall a zarvoud,\nD’hi damañti erfad ac’hann d’hi gwillioud…\nChoumit dinec’h eta, mes astit, me ho ped,\nDistrei d’hor Breiz-Izel, Arzul, va breur karet…!\nDa gomziou,Kervoura, a ra vad d’am c’halon… !\nMar rankfenn dioueret da garañté wirion\nE-keit ma vo Arzul pellaet diouz-iñ,\nE venn re reuzeudik, mervel e fellfé d’iñ…!\nMall eo d’iñ mont enn hent…! Kenavo, Trifina !\n(Pokat a ra d’hezi)\nKenavo, va Roue !!!\nEm hini, Kervoura,\nLikit ho torn bremañ, ha c’houmit den d’ho ker… !\nFisiañs enn-ouñ, va breur, ha bezit dibreder… !\n(Starda a reont ho daouarn)\nTrifina, (glac’haret hag o ouela)\nKenavo c’hoaz, Arzul…! Me a bedo Doue\nDa rei d’e-hoc’h distro mad enn hor Breiz hep dale…!\nPebez glac’har spontuz, o va breur Kervoura…!\nTe a c’houmo gan-iñ bepred, da vihana,\nD’am frealzi eunn tam ha da rei d’iñ kalon,\nDa c’hortoz distro mad va fried, va mignon… ?\nEnn da gichen, va c’hoar, e choumiñ, m’hel lar c’hoaz..\nEürusoc’h tra gan-iñ ne zigouezaz biskoaz…!\nN’am euz den nemed-oud !!! Dleet eo d’iñ, va c’hoar,\nP’az oud va diveza tenzor war ann douar,\nDiwall mad ac’hanoud, da garet muioc’h-mui\nHa pellat diouz-id peb poan, peb melkoni…!\nTe a zo mad ive, ken mad ha va fried…!\nKervoura (oc’h ober he louarn.)\nSalo ma venn heñvel out’hañ, va c’hoar garet…!\nArzul a zo eunn den, a gredañ, heb he bar…\nKaer klask e vefe great, dre-holl, war ann douar\nKel leal a galon ha ken karañtezus,\nKen eeun, ken kalonek ha ken madelezus,\nKen eo red da bep den hen anaf hen karout…!\nGand pegen braz eur-vad e klevañ ac’hanoud\nO veuli va fried, Kervoura, va breur kear…!\nHeñ meuli a-zoare, n’hellañ ket hen ober…!\nMes bremañ, va c’hoarik, p’az omp amañ hon daou,\nMe roï d’id eunn ali, mar karez va selaou…\nEr palez-mañ, e-keit m’eo Arzul divroet,\nHa plijout a ra d’id choum da veva bepred..?\nMe am euz e Lann-Veur, te a oar ze erfad,\nEur palez neve-Flamm, didrouz ha deread…\nMar karez ez imp di, da c’hortoz ann devez\nMa tliez beza mamm…?\nTra vad e ve houmez…!\nSkuiz ouñ ha klañv, va breur, hag ar peoc’h a glaskan,\nHa n’hi c’haviñ, mechanz, kammed, er palez-mañ..!\nDeomp eta, pa gari..! Ia, gwell eo kement-se..!\nMes dont a raï gan’eñ, va breur, d’ar pale-se\nMa mezell Azilis..?\nHi ha kemend hini\nA blijo d’id, va c’hoar ! Da c’hoañt eo va hini… !\nTe a zo mad, va breur… ! Ez añ da c’hourc’hemenn\nMa vo, hep dale tamm, laket peb tra kempenn…\nKenavo,. Kervoura… !\nKenavo, va c’hoarik… !\nHa seac’hit ho taërou, m’ho ped, Rouanezik…!\n(Pokat a ra da Drifina, hag hou-man a ia kuit).\n(Ober a ra eun dro pe diou d’ann teatr, dilavar\nrust ha garo he zremm)\nKaëra taol!!! Ann diaoul Satanaz, war va feiz,\nA ra peb tra d’am grad, aboue m’edouñ e Breiz\nDistro a neve flam… Hag e Bro-Saoz ive,\nPep tra da vad gan-eñ a zo deut a-zoare…!\nParéet e-vezo ar c’hoz Abacarus\nGand al louzou e fell d’ar Zorserez heuzuz…\nNe vo ket ret d’hezañ avad choum iac’h re bell… !\nKozni, pe gleñved all, a raï d’hezañ mervel,\nHa pa ve red d’iñ-me ho zikour eunn tammik…!\nGoude, he gurunen hag he benn-herezik\nA vezo d’iñ ho diou… Stard e vo ar c’hoari,\nMes ar goz sorserez kammed n’en em fazi,\nHa, p’am bezo ezomm, e teui c’hoaz war va ger\nDa rei d’iñ hi skoazell hag hec’h aliou ker…!\nArc’hañt am euz hag aour, ha gand al louzeu-ze\nE pren eunn den peb tra…! Mes piou a zeu aze…?\nA berz ar Rouanez e teuañ, va Aotrou,\nDa gemenn d’eoc’h eo prest ha kempenn holl ann traou\nDa vont, pa vo d’ho krad, d’ho palez, e Lann-Veur…\nMad, Gar-orjal, mad kaër ! Ne zaleiñ nemeur…!\nGra peur-ober peb tra… Lar da Roll ha da Flamm\nMont du-hont eun hon raog, dreist holl hep dale tamm !\nSoñjet am boa, Aotrou, e vije ze d’ho krad…!\nRoll ha Flamm e Lann-Veur a zo bremañ, m’oarvad !…\n(Gar-Orjal a ia kuit,)\nKervoura, he unan.\nGreat eo ar stal a-grenn…! Bremaïk, Trifina,\nE vo beac’h etre-z-omp… Piou a vo ar c’hreñva…?\nKervoura a ia kuit d’he dro hag ar goel a zo diskennet.\nEur zal, e Kastell-Lann-Veur\n(Pa zav ar goel, Flamm ha Roll, mezo o daou evel\ndaou zoner, hag ho chilgamma ho daou, a zeu war\nann téatr breac’h-oc’h-breac’h. Erruet ho daou e\nkreiz ann téatr pe dost, e kouezont ho daou, Roll\na-gleiz ha Flamm a-zeou).\nRoll ha Flamm\nAnn dud gwiziek a hanv ar vro-mañ Breiz-Izel,\nEvit petra, lar, Roll…?\nEnn abek m’eo izel\nAnn douar e peb leac’h, e Roazon, el Lann-Veur,\nEnn holl rouantelez hor Mestr, Arzul-ar-Meur,\nPa vé pounner ar penn, evel da benn, beulké,\nP’az péfé evet gwin, evel m’ac’h euz hirié…!\nMez d’id, Flamm he Benn-Baz, p’az oud ken génaouek…!\nLak evez mad, Rollik, pe e kloziñ da vek\nGand eunn taol dorn pe zaou ha, daoust m’az oud Roc’had,\nMar krogañ ez kroc’henn, az pezo kalounad…\nMar zavañ-me ac’hann…\nNe-ri ket, p’az oud kamm !!!\nMe, kamm…? Oh n’ouñ ket c’hoaz…!\nNann ! n’oud nemet chilgamm…!\nIa, pe, « kamm ki pa gar ! » Doñt a rez, mic’hiek,\nE-pad eunn heur gan-eñ, d’ober eur redadek…?\nNeuze ni a welo piou a vo treac’h d’ann all…\n(Esa a ra zevel hag e kouez adarre, a-hed he gorf.)\nRoll (o c’hoarzin a-leiz genou)\nEc’h ez da goueza c’hoaz, ma na gerez diwall…!\nFlamm (drouk enn-han.)\nDivezad oud, Rollik, p’am gwelez azkouezet,\nDa rei d’iñ kuzuliou ha n’ho goulennenn ket…\n(War eunn ton gwelvanuz)\nTe a zo kamm ive, ha ken kamm evel-d’-ouñ…!\nN’eo tamm deread d’id ober goap ac’hanouñ…!\nPaotr mad ouñ, koulskoude, ha, mar displegez d’iñ\nEunn taol-brao-kaer bennag groet gan-id, e weliñ\nHa me a c’hello c’hoaz aotren d’id ar pardon…!\n(War eunn ton d’ober c’hoarzin.)\nDeuz, Rollik, d’am zikour da zevel, ma mignon,\nRak, dre lost ann diaoul, biken, mar am lezez,\nNe veziñ-me em zâ ac’hann fin ann devez…\n(Esa a ra zevel diou pe deir gwech, ha, bep taol, e\nkouez enn he goazez.)\nRoll (oc’h ober goap.)\nMa karjez, evel-d-oun, eva a nebeudou,\nE vijez, genaouek, kreñvoc’h war da ellou…!\nFlamm (drouk enn-han)\nPenaoz e c’hellez-te distaga eur seurt gaou…?\nP’evenn eur chopinad, ha na louñkez ket daou,\nBoed ar groug ac’hanoud…! Koañta maill oud, Roc’had,\nHa nag e prezegez e doare deread,\nTonell didal ar foeltr…!\nRoll (bepred oc’h ober goap)\nZe a ziskouez, va gwaz\nEz eo plañtet va fenn erfad war va diskoaz…!\nEunn dra gaër, va ine, eva dek bouteillad…!\nMa vijez bet paotr koañt, az pije, Flammik vad,\nPaeet diou all ouspenn… Bete daouzek ez añ,\nBemdeiz, pe dost, va faotr, aboue m’edouñ amañ\nE servich Kervoura, breur-kaër Arzul-ar-Meur…!\nMez tavomp…! Teod re hirr kammed na dalv nemeur…!\nRo d’iñ da zorn, trapet ! Mall braz eo d’id sevel…\nMe a glev Gar-Orjal, du-hoñt, oc’h hor gervel…!\n(Kregi a ra e dorn Flamm hag he-man a zav gand beac’h\nhag o c’heja war he zivesker.)\nHen-nez na blij ket d’iñ…!\nVa ine, pebez gwall…!\n(Rust ha garo)\nPa na bliji d’hezañ, ann traou ez aï da fall\nGan-id, genaouek braz…! Tav ha zent…! Ze zo fur,\nHa diwall da denna war-n-oud displijadur…!\nGwir a lerez, Roll goz…! Salo na venn ket kamm !\nEn em dalc’h enn da zâ, tav mik ha na fiñv tamm !\n(Klevet e réer, adre goeliou ann teatr, Gar-Orjal o\nc’hopal : « Roll, Flamm !… »)\nGar-Orjal, Roll ha Flamm\n(O tont war ann téatr a c’hop c’hoaz a vouez huel :)\nRoll, Flamm, mibien ar groug, peleac’h emoc’h ho taou…?\nAmañ, Gar-Orjal geaz, e doare da selaou,\nHor diskouarn frañk digor bepred, ho prezegenn.\nHa d’ober peb tra holl hervez ho kourc’hemen…\nFlamm (d’hezan he-unan)\nN’am euz ket laret ze…!\nTostâ ouz-iñ eunn tamm\nMa weliñ mad da fri…! Mezo dall oud, pe gamm…?\nFlamm (o c’heja muioc’h-mui war he zivesker)\nMezo…? Me…? Tamm e-bed…! Chilgamm, ne larañ ket !\nAr gwin war-dro Lann-Veur ne dalv foeltr mann e-bed.\nDaonet, Flammik Penn-Baz, p’az kwelañ er stad-ze,\nNe d’eo ket heb abek…! Ar gwin, evit doare,\nNag ar zistr ken nebeud, ha pa veñt farlotet,\nNa reont droug e-bed nemet pa vent evet,\nEvel gan-id, mab kagn, a re vraz kofadou…\nDal, ne c’hellez mui ken choum zounn war da ellou…\n(Flamm a c’hej muioc’h-mui)\nGwall heja a rez, paotr…! Ann avel koulskoude\nA zo hirie dinerz…\nIa, mes ar paour keaz-ze\nA zo dinerz ive dirag eur voutaillad…\nEunn ever fall eo Flamm…!\nHa te, mechans, Roc’had,\nEunn ever a-zibab… ?\nPa blijo d’e-hoc’h paea, e welimp kement-se…!\nDivezatoc’h, paotred !… Da c’hortoz, e Lann-Veur\nE vo neventi vraz, hep dale pell nemeur,\nHag e teuañ a berz ar priñs braz Kervoura,\nHo mestr ha va hini…\nAnn diaoul d’hen krouga…!\nPetra a lerez-te…? Komz freaz ha sklear rak-tal…!\nFlamm (neuz gant-han da veza sebezet)\nMe… ? Ne larañ netra…!\nHa goude, Gar-Orjal…?\nP’az oc’h deut d’hor c’haout dre urzou Kervoura,\nPetra e fell d’hezañ…? Lirit buan… Petra…?\nGourc’hemenn a ra d’e-hoc’h, (teurvezit va selaou !)\nChoum war evez, diwall d’en em vezvi ho taou,\nBeza prest da zenti, adalek m’ho kalvo,\nNoz ha deiz, ha n’euz fors petra a c’houlenno…\nBrao ! Arabad e vo eva eur voutaillad…?\nPeoc’h, tan ha kurunou… Grik, ha selaou erfad…!\nDa c’hortoz, Kervoura e fell d’hezañ gouzout\nDa betra ez oc’h mad… Eunn hevelep darvoud\nA c’hell digouez amañ, ma vo red da beb den\nDibri he skudellad, heb ober klemmaden…\nBeac’h e vo, marteze, o kas ann traou da vad,\nMes hor mestr a baeo enn eur c’hiz deread\nAnn dud hen servijo gand ijin ha doujañs…!\nPlijout mad a ra d’id ar c’homziou-ze, mechañs,\nIa, krenn !\nHa te, Flamm he Benn-Baz,\nD’id e plijont ive…?\nSalo m’am befe c’hoaz\nEur voutaillad gwin koz d’eva…! Va c’horzailien\nA zo ken zeac’h ha toñt, hag ober prezegen\nE ve gwall diez d’iñ…! Koulskoude e larañ :\nRoll eo va c’huzulier… Me a raï evel-t-hañ !\nMad ! Lavar d’iñ bremañ, Roll, petore micher\nA zo bet desket d’id… Petra oud goest d’ober…?\nEm penn me a gavo, Gar-Orjal, p’am bo c’hoant,\nKant troidellik vrao a dalv aour hag arc’hant…!\nHa klevet oc’h euz-hu tro-gamm ar "Goz Derven…? "\nE koat Ker-Huelvar…? Ia, ia ! Eunn all, va den !\nChetu ! Eunn deiz, e kear, embanner Penn-ar-C’hoat\nA zeuaz da gemenn : « Ann archerien war droad,\n« Ann archerien war varc’h a vale, er parkou\n« War lerc’h eur vandenn fall a laëron avalou,\n« Ho deuz kaset gant’he avalou ar Person\n« Avalou Kastel-Pik, Ker-Iann ha Kernitron…\n« Rak-se, likit evez ! Ann neb a vo paket\n« D’ar prizoun, didruez, holl, a vezo kaset… »\n— Mad, emouñ-me, Rollik, diskouez d’ann archerien\nNe d’int, e keñver d’id, nemet genaoueien…\nHa me da vale kear…! Hep dale, e kaviz\nAnn Archer-Meur war varc’h ha d’hezañ a lariz :\n— « Gwell e ve d’e-hoc’h, archer, diwall ann avalou\n« A zo enn ho liorz, eget, dre ar parkou,\n« Klask laeron avalou Pipi, Iann, pe Jakez… »\n— « Piou eme-z-hañ, a ve foll awalc’h ha divez\n« Da zoñt em liorz-me da laerez avalou…? »\n— « Piou a oar ? Diwallit, diwallit mad, Aotrou…! »\nHag hen, oc’h ober goap, enn he heñt adarre…!\nPaour keaz archer trapet…! War-dro diou heur goude\nAvalou he liorz a oa holl em lojenn !\nBrao, Roll !…\nOh ! kaëroc’h c’hoaz am euz gret…\nTe, va den,\nA varvo piñvidik, p’az oud ken ijinuz,\nNemet krouget e vez…\nHa te, mezvier heuzuz,\nPetra ouzoud ober, lavar…!\nA c’hell gand eunn taol dorn diskar eunn aneval,\nEjenn, bioc’h, taro, ebeul pe ebeulez…!\nGwechall eo bet gan-eñ digouezet aliez,\nPa gavenn tu-pe-du eunn ebeul skuiz-maro,\nHel lakat war wa c’hein ha moñt d’ober eunn dro\nDa lezel al loen paour da ziskuiza eunn tamm…\nChantre ! Hag hirie c’hoaz te a rafe-ze, Flamm…?\nPaeit d’iñ, Gar-Orjal, eur voutaillad gwin koz\nHa ne vo ket red d’e-hoc’h choum gwall bell da c’hortoz…\nA walc’h ! gwin koz, Flammik, az pezo, ha traou all…\nMes red e vezo d’id zenti oc’h Gar-Orjal,\nEvel ma señto Roll, heb klemmadenn e-bed…\nHa te a zento, Roll…?\nIa, p’am euz hel laret !\nVa gourc’hemenn a vo gourc’hemenn Kervoura,\nHa me a zent out-hañ heb lavaret netra…!\nPa fell d’hezañ ober ann dra-mañ, ann dra-all,\nKement-se ne zell tamm, paotred, ouz Gar-Orjal…!\nGrit evel-d-ouñ ho taou ! Paemañt ho pezo\nEvit hoc’h holl labour, hervez ma talvezo…\nBremañ, it kuit ho taou, mes choumit e kichen\nEvit respount rak-tal d’ann c’henta hopadenn…!\n(Roll ha Flamm a ia kuit, breac’h-oc’h-breac’h, Flamm\no vransella bepred war he zivesker).\nAc’hanta, Gar-Orjal, va daou vevel neve\nHa me a c’hell lakat eunn tamm fisiañs enn-he…?\nAnn daou gañfard, Aotrou, a zento krenn ouz-iñ,\nRak-se bezit dinec’h…! Evid-ouñ, pa na riñ\nNemet hervez ho c’hoañt, holl ann traou, a gredañ,\nA vezo great d’ho krad, evel bete vremañ…\nMe hen talvezo d’id, va c’hred mad, Gar-Orjal…!\nMes, e-keit ma soñjañ, c’hoaz am euz eunn drall all\nDa laret d’id, p’az oud ma mignon ar gwella…\nAbenn eiz deiz, pe dost, va c’hoar gear Trifina\nA dle gwillioudi… Klask eunn amiegez\nGwiziek mad a zentuz… Pourve eur vagerez\nPrest d’ober, e peb tra, hervez va gourc’hemenn…\nPaz pezo ho c’havet, gra d’ezho prezegenn,\nHag ho digas amañ da glevet va c’hentel\nDiwar-benn Trifina, diwar-benn he bugel…\nKea ha distro buan, mall am bo d’az kwelet…!\nNe viñ ket pell, Aotrou, bezit dinec’h, m’ho ped !\n(Gar-Orjal a ia kuit)\nSpouñtusa planedenn, siouaz, eo va hini…!!!\nKaër am euz, dre neb stum ne c’hellañ harz out-hi…\nAr c’hoañt re vraz da gaout enoriou am diskar…\nTrec’het krenn ouñ gant’han… Hen a ra va glac’har…!\nVa malloz war ann deiz ez ouñ ganet enn-hañ\nHa war ar bloaveziou am euz c’hoaz da vevañ…!\nE beo, e c’houzañvañ holl boaniou eunn daonet…\nMe a garje mervel ha, siouaz, n’hellann ket !!!\nBeteg e kreiz ann deiz, dirag va daoulagad\nEur bern teuziou hudur, holl goloet a oad,\nAm dinerz hag am spouñt, ha, pa glaskañ repoz,\nAnn heuzusa moustrou am gwask é-pad ann noz…\nMe a glev burtuled  o krignat va c’halon,\nHa chetu me dihum gand tersienn ar spouron…!\nMorgousket a rañ c’hoaz…? Eur c’hrac’h, boed ann ifern,\nA zispak diraz-ouñ bep seurt louzou a-vern ;\n« Ar re-mañ, eme-z-hi, eo ar muia nerzuz\n« Da gas kuit evit mad lornez Abacaruz,\n« Da c’hounid war eunn dro he verc’h, he gurunen…! »\nHa neuze e welañ eur c’hreg gwisket e gwenn,\nHeñvel oc’h Trifina ha gant’hi eur bugel,\nPatrom Arzul-ar-Meur ha koañt evel eunn El,\nHag ar c’hreg paour a ouel, hag a zav he zellou\nKen glaz evel ar mor etrezeg ann Neñvou,\nHag ar bugel bihan war he c’halon stardet\nA vouzc’hoarz ken dousik oc’h he vamm glac’haret…!\nHa chetu, enn dremwel, du-hoñt, ar Varnerien,\nArzul hag ar bourrev, tucheñtil, kouerien…!\nPetra e fell d’hezo…! Eunn den kriz ha digar\nA ziskouez d’ar Roue, mantret enn hé glac’har\nAr c’hreg e gwenn gwisket… Arzul a bleg he benn\nHag ar bourrev a sko… Chetu war ar c’hlazenn\nKouezet penn ar c’hreg paour…! O torfed griziaz !!!\nAr penn-maro a zav, hag he daoulagad glaz\nA zell oc’h ar bourrev, a zell oc’h ar Roue,\nHag enn he zell ann holl a lenn ar garañté.\nAnn druez, ar pardon… ! Mes heb dale e tro\nWar-zu ann den digar eunn daoulagad féro\nHa e tiskouez d’hezañ gand he biz, enn dremwel,\nEur marc’heg a-zoare… Hen-nez eo hi bugel…!\nAr marc’heg a dostâ ouz-iñ hag a lavar\nGand eur vouez estlammuz : « Peleac’h ema da c’hoar ?\n« Peleac’h ema ive he bugelik bihan…?\n« Respouñt, den milliget…! Kañt mil ha kañt mil boan,\n« E-keit ha ma vevo hor C’hrouer binniget,\n« Ne veziñt ket awalc’h da baea da dorfed…!!!\n« Malloz, kañt mil malloz, malloz c’hoaz, Kervoura !!!\n« Da c’hoar a zo enn Neñv…! Zantez eo Trifina !!! »\nEr giz-se e vevañ, pe e varvañ bemdé…\nChetu va holl deiziou, va nosveziou ive…!\nTeod ann den a zo krenn dinerz ha dic’halloud\nDa ziskleria erfad eunn hevelep darvoud…\nMervel e ve d’iñ grad…! Ar maro he-unan\nA dec’h, pa glev va mouez, hag am lez gand va foan !!\nSpouñtusa planedenn eo, siouaz, va hini,\nHa penaoz, dre be stum galloud harza out-hi…?\nMeneziou, war va fenn kouezit da vihana !\nDigor da wagennou, te, mor braz, d’am louñka…!\nNetra ! Bepred netra !!! Ha bepred a vevañ !!!\nMervel e ve d’iñ grad, ha mervel ne c’hellan !\n(Koueza a ra war eur gador, eur c’houezenn o c’hlebia\nhe diou jod, hag e choum eur pennad enn he goazez,\nevel dam-zemplet, zevel a ra emberr, hag eur\ngounnar ruz enn-han) :\nMa, ma ! Kerzomp eta, ha deomp beteg ar penn,\nKervoura reuzeudik, war-lerc’h hor flanedenn…!\nP’az oun eur milliget adaleg ann douar,\nGwaz d’id Arzul-ar-Meur, gwaz, Trifina, va c’hoar !\nGwaz ive d’ar bugel a dlé doñt war ar bed !\nGwaz, mil gwech gwaz a bers Kervoura « ann Daonet » !!\nMes piou a deu aze…?\nGar-Orjal oc’h erruout war ann teatr, a lavar :\nKlasket am euz, Aotrou,\nO señti biz-a-biz ouz ho kourc’hemennou\nEur vagerez iaouank, iac’h, kreñv hag e doare\nDa vaga déréad bugelik ar Roue…\nKavet am euz unan a blijo d’e-hoc’h, me gred…\nMes tenn eo bet ann taol…! Ar baourez, spouronet\nO klevet digant’hi petra a c’houlennec’h,\nA raë d’in skouarn vouzar, ha pell oun bet e nec’h\nNa zeurveché zenti ouz ho kourc’hemennou !\nPrezeget am euz stard dre gaër, dre c’hourdrouzou,\nHag e kredañ, Aotrou, e vo ar vagerez\nDoujuz kaër, ha zeñtuz, ken dous hag eunn oanez…\nMad, mad kaer, Gar-Orjal…! Hag ann amiegez…?\nNag a boan evit doñt a-benn euz a hou-nez !!!\nRag eur c’hreg gwiziek eo a hag zoujañs Doue,\nHag, o klevet o c’hoañt, gand ar spount e krene…\nNe oa ket heb abek, hen añzavit, Aotrou !\nAr pez a c’houlennit e-touez ann torfejou\nA zo hañvet, me gred, enn holl al lezennou…\nPeoc’h, Gar-Orjal ! Ne fell d’iñ klevet rebechou\nEuz da berz, a-berz den… Va c’hoañt eo va lezenn…?\nDalc’h soñj a gement-se, diwar vremañ, va den…?\nTroet eo ar c’hreg-se da zenti…?\nN’oun doare !\nN’euz fors ! ze zell ouz-iñ… Emaint ho diou aze…?\nIa, emaint o c’hortoz ma vo ho plijadur\nHo gervel da glevet, priñs, ho kemennadur…\nLar d’heze doñt amañ…!\n(Kervoura a azez war eur gador. E keit-se Gar-Orjal a\nia er meaz hag a zistro rak-tal gand ar vagerez hag\nKervoura, ar Vagerez, ann Amiegez, Gar-Orjal\neunn tammik adré d’heze\nKervoura, war he gador\nTostaït, magerez !\nKlevet hoc’h euz, mechañs, ema ar Rouanez\nWar nez da veza mamm, hag e tlé he bugel\nDoñt abenn eunn tri deiz, pe war-dro, da c’henel…\nKlevet hoc’h euz erfad diwar-benn kement-se\nVa gourc’hemennou striz… Chetu…! Ar bugel-ze,\nAr Rouanez, va c’hoar, ne dlé ket hen gwelet,\nHa c’houi en kemero, adal ma vo ganet\nHag e kaso, e kuz, d’al leac’h am bo merket…\nAr Vagerez, (o krena gant ar spount)\nBirviken ne rafenn eunn hevelep torfed…!\nDiframma eur bugel, eur c’hrouadur dister\nDigand he vamm, Aotrou…! O Doue, va C’hrouer…\nNann, nann ! Ne riññ ket se !!!\nKervoura (rust a garo)\nPa zeñti, pe vervel !\nZe na zell tamm ouz-hoc’h !!! A c’hendall, ar bugel,\nNe fell ket d’iñ, mechañs, ober nep poan d’hezan…\nC’houi hen mago erfad ha, pa vo red paeañ,\nBezañ zeñtet ouz-iñ e doare deread\nE vezo, magerez, heb mar e-bed, d’ho krad…!\nKervoura ne d’eo ket ur priñs krafer ha paour ;\nNebeud a stad a ra euz ann arc’hañt, ann aour,\nHa neb hen servich mad a gav digoll bepred…\nGrit ho soñj, magerez…!\nKlaskit eunn all, m’ho ped !\nN’hellañ ket, Aotrou keaz, zeñti ouz hoc’h urzou\nAnez tenna war-n-oun kounnar Mestr ann Neñvou…!\nKervoura a zav, penn follet krenn,\nGar-Orjal, kea rak-tall da di ar vaouez-mañ\nHa digaz heb dale he c’hrouadur amañ !\nPa ne fell ket d’hezi zeñti a galon vad,\nEmber ni a glasko eur c’hiz-all deread\nD’ober d’hezi plega, da lakat enn he fenn\nNe dalv kammed netra stourm ouz va gourc’hemenn…!\nMa bugel…? Da betra ez it d’hen klask, Aotrou…?\nKervoura, kounnaret muioc’h mui.\nD’hel laza dira-z-oud, d’hen troc’ha a dammou\nD’her rei, goude, d’ar c’has ha d’ar moc’h da zibri !!!\nPlijadur a raï d’iñ gwelet eur seurt c’hoari…!\nAr vagerez, daoulinet.\nTruez ouz-iñ, Aotrou ! Penn-follet e oann krenn,\nHa ne wienn, mechans, petra a lavarenn !!!\nMa bugellik karet, hen ken koañt hag eunn El,\nHen teurel da zibri d’eur c’hi louz, d’eur porc’hel…!\nO priñs, na rit ket se ! Livirit d’iñ ho c’hoañt\nHag e señtiñ ouz-hoc’h, m’hen tou, laouen ha drañt !!!\nDa belec’h e kasiñ bugel ar Rouanez…?\nChetu te fur, bremañ, ha trec’het, magerez !!!\nDa beleac’h e kasi bugel Arzul-ar-Meur…?\nChoum dinec’h, magerez !!! Ne zalei nemeur\nDa c’houzout kement-se… Gar-Orjal a gavo\nEul leac’h hervez va c’hoañt ha d’id hen diskouezo…!\nKea bremañ, ha gortoz va gourc’hemenn neve…!\n(Ar vagerez a ra neuz da vont kuit.)\nNann ! Choum eur pennad c’hoaz ! Gwell eo d’iñ kement-se…!\nKlevet hoc’h euz erfad, me gred, amiegez,\nAr gourc’hemen am euz roet d’ar vagerez…\nPetra a zoñjit-hu diwar benn kemeñt-se…?\nHa fellout a ra d’e-hoc’h gourenn ouz-iñ ive…?\nKoll a rafec’h, m’hen tou, ho poan hag hoc’h amzer…\nChetu va gourc’hemenn e komziou freaz ha berr…\nAdalek ma vezo ar bugel er bed,\nHeb hel lezel d’ober neb kriadenn e-bed,\nRoït-hañ d’ar vagerez… Hou-mañ hen kemero\nHa d’eul leac’h kuzet mad, er palez, hen kaso…!\nPa ho pezo tennet ar Rouanez a boan,\nHa pa glasko gwelet he bugelik bihan\nEvit pokad d’hezañ, livirit evel-hen :\n« N’hoc’h euz great, Itroun geaz, nemed eur golladenn !\n« Ho pugellik, siouaz, a zo ganet maro !!!\n« Mes kemerit kalon ! Doue ho tigollo\n« Hag a zigaso d-e-hoc’h, hen leun a vadelez\n« Eur mabik all kreñvoc’h, ged ar Rouañtelez…!\n« Hastit, va Rouanez, en em lakat pare,\n« Da zigemer Arzul, ho pried, hor Roue,\n« A dle, heb dale pell, erruout enn hor Bro…\n« Mall braz eo da Vreiziz hen gwelet c’hoaz distro…! »\nKlevet hoc’h euz erfad, ha gallout a rañ-me\nLakat fisiañs enn-hoc’h…?\nAnn torfed heuzuz-se\nC’houi en paéo, Aotrou, abred pe zivezad…!\nPeoc’h d’iñ, trabell daonet, ha gra peb tra d’am grad\nRed mad eo d’iñ, siouaz, zenti ouz-hoc’h\nMes, mar kounnar ann Neñv, gwaz a ze evid-hoc’h…!\nMad, mad…! kea, Gar-Orjal, da gas ann diou c’hreg-ma\nEuz va ferz da gichen va c’hoarik Trifina,\nHa lavar war-eunn-dro d’Aziliz dont amañ\nRed eo d’in komz gant’hi ar c’hentañ ar gwellañ…!\n(Gar-Orjal, ar vagerez hag ann amiegez a zalud hag a\nKervoura, he benn soublet oc’h ann douar, a ra diou pe\ndeir gwech ann dro d’ann téatr. E keit-se Aziliz a\nAzilis (o saludi)\nPrins, war ho kourc’hemenn ez oun deut d’ho kaout…?\nTrugare, dimezell, hast am boa da c’houzout\nE pe stad en em gav hirié ar Rouanez….\nTorret eo ann tammik he foaniou, hec’h eñkrez…?\nMa mestrez paour, Aotrou, a c’houzañv poaniou braz…!\nMe gred eo ar gweñtrou a zo gant’hi, siouaz…!\nKalounek eo avad hag enn ec’h huvreou,\nNe baouez da laret eunn nebeud hanoïou….\nAr Roue, Kervoura, Breiz-Izel Herni…\nGoude hano Arzul, Aotrou, eo hoc’h hini\nA lar aliessa… Oh ! Nag ho kar hou-nez !\nGwella mestrez am euz ha gwella Rouanez\nA zo war droñ va Bro !!!…\nGwir eo, va dimezell,\nNe c’hellje birviken ho Pro gaër Breiz-Izel\nBeza kavet eunn all hag hi c’harje muioc’h…!\nMes eunn dra, Aziliz, am euz da laret d’e-hoc’h…\nPaz omp deut da Lann-Veur, am euz e Ker-Ahez,\nKen disoñj oun, siouaz, e zal-vraz ar palez,\nAnkouaet eul louzou, aozet a bell amzer,\nEvit, enn he gweñtrou, rei kalon d’am c’hoar ger…\nRe eo d’e-hoc’h, Azilis, hasta moñt hep dale\nDa gastel Ker-Ahez da glask al louzou-ze…!\nKement hag ho mestres am euz fisians enn-hoc’h,\nAnez, ne rojen ket eur seurt Kerfridi d’e-hoc’h…!\nIt eta, dimezell, enn hano Trifina,\nEnn hanno Roue Rreiz, enn hano Kervoura…!\nPa gomzit er stum-ze, penaoz galloud, Aotrou,\nMirout da seveni hoc’h holl gourc’hemennou…?\nEz añ enn heñt eta, enn avañtur Doue…\nSalo ma venn amañ distro hep pell dale…!\nGwal nec’het oun, m’hel lar, o kuitat ma mestrez…!\nKaset am euz emberr da gaout ar Rouanez\nMagerez a zibab, amiegez wiziek…\nGwir eo, ha d’e-hoc’h, Aotrou, me oar eo anaoudek…\nNe gollit tamm amzer, dimezell, me ho ped !\nOh diwar gement-se, choumit krenn divorc’hed…!\n(Aziliz a ia kuit.)\nPep tra a zeu da vad gan-eñ bete vremañ…!\nMar dalc’hont er giz-se, e vo gwelet amañ\nTraou nevez hag iskiz, ha ne vezo ket pell…\nDalc’h da voñt, Kervoura p’az eo mad ann avel…!\nGounezet eo gan-id war ann amiegez\nDa wall brosez, kercouls ha war ar vagerez…\nAziliz a zo eat du-hoñt da glask louzou…\nEunn test a nebeutoc’h euz va holl dorfejou…!\nIa, gand na zistroïo birviken d’al Lann-Vreur…\n(Choum a ra eur pennadik da sonjal)\nOh ! ne zistroïo ket… Ze n’am chal ket nemeur…!\n(E gweled ann téatr)\nGar-Orjal, Gar-Orjal… ?\n(Gar-Orjal e erru)\nMe ho salud, Aotrou !\nKas daou zen a zoare da vale ann heñtchou\nAc’hann da Ger-Ahez ha, p’ho delo kavet\nAziliz, matez-kampr va c’hoar, am euz kaset\nDa gerc’hat d’iñ louzou ankouxet er c’hastell,\nLavar d’heze laza didrouz ann dimezell\nHa douara he c’horf enn eul lannek distro\nMa na vezo ken komz diwar he fenn er vro…\nKea, ha distro buan, he deuz gand Roll ha Flamm :\nOuz ann daou gañfard-se e fell d’in komz eunn tamm\n(Gar-Orjal a ia kuit hag a zistro rak-tal gand Roll\nKervoura, Gar-Orjal, Roll ha Flamm\nTostaït kañfarded, ha digorit erfad\nHo tiskouarn d’am selaou… Beza e ve d’ho krad\nOber p’hel lariñ d’e-hoc’h, eunn tamm bale war vor,\nEur bale a roï d’e-hoc’h arc’hant, aour hag enor…?\nHo tigarez, Aotrou ! War ar mor n’edoun bet\nNemet eur wech hebken, abaoué m’az oun ganet…\nIa, ia, sonj mad am euz… Bihanik e oann c’hoaz,\nHa, ken klañv ez oun bet, ken am euz dalc’het kas\nOuz ar gwagennou sall…! Selaouit koulskoude !\nMe raï, war ho lavar, ann tammik balé-ze,\nMar teu Roll goz gan-eñ ! Hen-nez eo va sturier\nHa ia d’e-hoc’h war he lerc’h a lariñ dibuder !!\nKlevet ac’h euz, Roll goz…?\nHoc’h holl gourc’hemennou\nAotrou keaz, a vezo dalc’h-mad va lezennou…\nPa blijo d’e-hoc’h eta, me a vo martolod,\nEur martolod gwelloc’h evit Flamm « he Gof-iod » !\nMa ine, me zo bet dre vor e Landreger,\nEunn deiz, m’hel lavar d’e-hoc’h, e oa fall ann amzer\nHa tamm doan n’am euz bet…! Me a lar, ann dour zall\nNe gavañ ket, Aotrou, é vé bet biskoaz fall…\nAr gwin koz, ar jistr mad a zo gwell koulskoude…\nMes ann holl a viskoaz a anaf kement-se !\nMe zo Roc’had, Aotrou. hag eur Roc’had, mechañs\nA zo mad da bep tra…! Enn-oun bezit fisiañs…!\nMad, mad, Roll-ar-Bourdou…! E taol-mañ, va faotr ker,\nE rañki mont pelloc’h eunn tamm ’vit Landreger…?\nBete peleac’h, Aotrou…? Da Vode da Vriad,\nPelloc’h c’hoaz, eur pennadik, m’oarvad…!\nRede vo d’id, Roc’had, mont beteg Iberni…!\nAr vro-ze, Aotrou keaz, e peleac’h ema-hi…?\nMa ine, m’am euz c’hoaz, ’baoue m’az oun o ren,\nKlevet hano eur vro leshanvet evel-hen…\nIberni ! Iberni!!! Petra eo ann dra-ze…?\nAm godisa, mechañs, a rit…? N’eo ket brao ze…!\nKervoura, (o vouzc’hoarzin)\nUgent devez, pe dost, a zo red da vont di,\nPa ve mad ann avel…?\nPe foeltr bro eo hou-nez…?\nChetu Roll ar Roc’had,\nDam dost d’ar ger gant’hañ, eur wech, paked ar c’had…\nMez a dlejez kaout, p’az oud ken genaouek,\nOc’h ober neuz da vout eur pabor ken gwiziek…!\nFlamm (droug ennn-han)\nLared mad am boa d’id, mes da latenn daonet\nA rañk fiñval dalc’h-mad, fougéer milliget…!\nRoll (flour evel eur c’haz)\nMa ine, Aotrou keaz, war va feiz a Roc’had,\nAr pez am euz laret am euz lavaret mad !\nRak se, grit hoc’h afer, roït d’iñ va hini\nM’az iñ, war ho lavar, da staga prim gant-hi…!\nKervoura (oc’h ober goap)\nDousik, Roll-ar-Bourdou ! Red eo kemer amzer !!!\nMall eo d’iñ, Aotrou keaz, staga gand ma micher,\nDa ziskouez d’e-oc’h erfad n’oun ket eur genaouek\nEvel Flamm " he Benn-Baz, kofiad ha mic’hiek " !!!\nEur Roc’had mad, mechañs…\nRo peoc’h d’iñ, lochore !!!\nMe lochore, Aotrou…? Roc’had ouñ, ma ine,\nHa biskoaz ar Roc’hiz…\nChetu va gourc’hemenn !…\nAdal ma c’henta ger, heb ober klemmadenn,\nWar lavar Gar-Orjal, a redi d’ar porz-mor\nA vo diskouezet d’id…\nKlozet e vo ann nor,\nAotrou…? Evel m’az oun den leal ha gwirion,\nAdal ma kloz ann noz, me gred, e ve laeron\nO redek er vro-mañ…!\nRo d’eomp peoc’h, ma ine…!\nHa n’eo ket heñ, Aotrou, ec’h hanvec’h " Lochore " …?\nPeoc’h ho taou…! N’am euz-me nep tamm amzer da goll\nO klevet ho komziou diskiant, Flamm ha Roll…!\nRak-se, d’am c’henta ger, heb ober klemm e-bed,\nRedit d’ar porzik-mor a vo d’e-hoc’h diskouezet…!\nEno, c’houi a gavo eul lest pintet en gwenn,\nHag enn-hañ e safet, heb laret ger a-grenn !\nEur vagerez a deui, gant’hi eur bugelik\nKen koant evel eunn El, eunn teñzor a vabik…!\nAr gampr wella, el lestr, d’ezho a vo roet…\nRoll (sebezet krenn)\nMagerez…? Eur bugel…? Evit petra, m’ho ped…?\nZe ne zell tamm ouz-id !!! A c’hendall ar sturier\nA vo eunn den d’am grad…! Paket eo ann affer…?\nRoll ha Flamm (war-eunn-dro)\nIa, Aotrou Kervoura !!!\nIt bremañ d’ar c’hastell,\nBezit goest da respount, pa zeuiñ d’ho kervel…!\n(Roll ha Flamm a ra neuz da vont kuit)\nEur ger c’hoaz!!! War ar mor, mar d’eo gwir e klevañ,\nEun toullad « forbaned » e ve kavet bremañ…\nRak-se, likit evez…! Gwell e ve d’e-hoc’h mervel\nKent na zigouesfe drouk na poan gand ar bugel\nHa gand he vagerez…! Va c’hlevet hoc’h euz mad…?\nFlamm (sounn enn he zâ)\nIa, Aotrou Kervoura…!\nRoll ( strafillet krenn)\nEur bale déréad !!!\nD’en em ganna biskoaz ne oenn-me gwall euruz\n(sevel a ra war he ellou)\nEvid-ouñ da veza Roc’had kreñv ha nerzuz…!\nMa iné, ma iné…? Hou-mañ zo eur zouben !!!\nDeuz alessé rak-tal, Roll « teod-hir, kac’h moudenn » !…\n(Kervoura ha Gar-Orjal a choum ho-unan)\nHag en em werzet oc’h da Lucifer, Aotrou…?\nPep tra a zeu gan-e-hoc’h krenn hervez ho c’hoantchou…!\nEvit gwir, Gar-Orjal, klemm e ve amzéré…!\nN’am euz nemet gortoz da welet ann doare…!\nNe choumfit ket e poan gwall bell… Chetu a-hont\nEun den am boa kaset da Ger-ahez o tont…\nKelou mad, a gredañ, a roio d’heoc’h, Aotrou…!\nSellit-hañ, Gand ar c’hoarz eo digor he c’henou !!!\nKervoura, Gar-Orjal ha Iann-Druillenn\n(Iann-Druillen a dostâ gorrek, o saludi izel)\nAc’hañta, ma mignon, penaoz eo bet ann dro…?\nBrao, brao dispar, Aotrou…! Enn eur penn hent distro\nE kafchomp, ma mignon ha me, ann dimezell…\nDen war hon zro… kaéroc’h, ann tier a oa pell…\nOh ! ne badaz ket hir, m’hen tou, ann abadenn…!\nEm godell e kaviz eur pennadik kordenn,\nHag enn-hi gand evez e riz eur skoulm-bagad…\nBuan e tostajomp, me ha ma c’hamarad,\nHag enn eunn taol, krik, krak ! gouzoug ar baourezik\nE oé kelc’het gan-eomp e skoulm ar gordennik…\nDiou sachadenn heb-ken, Aotrou, war va lavar,\nHa chetu ar plac’hik keaz o koueza d’ann douar,\nMouget ha maro mik, heb kriadenn e-bed…!\nMes war hi dremmik flour ar spount a oa pintet…\nO Doue, Aotrou keaz, gand pe seurt daoulagad\nE sellé-hi ouz-omp…! Skorna a ra va gwad\nPa zonjañ c’hoaz en ze !!! Ne garfenn ket, m’hen tou,\nAdober kemend-all, ha p’am béfé madou\nBro-Saoz, ann Iberni, Bro-C’hall ha Breiz-Izel\nDa c’hounid war-eunn-dro…! Paourezik dimezell !!!\nPaéet e vi, va den, ha paéet a-zoaré !\nMes, lar d’iñ da genta, keit ma sonjañ enn zé,\nGant korf ann dimezell, petra hoc’h euz-hu great,\nDa gamarad ha te…? Peleac’h eo douaret…?\nKlask a rejomp hon daou, me ha ma c’hamarad,\nEul leac’h gouez ha distro, dre ma oa ze d’ho krad,\nE-kreiz eul lanneg vraz, hag ar c’horf paour gand heuz\nHon euz beziet, Aotrou, oc’h troad eunn derven gleuz,\nE-leac’h na c’hello den hen kavout, a gredañ…!\nEno raio en peoc’h e gouskik divezañ !\nMad, mad! Great eo peb tra hervé va lavariou,\nHa red eo d’iñ bremañ paea ho servichou…\n(Tenna a ra eur ialc’h diouz he c’hodell)\nDal ar ialc’h-mañ, ma den…! Tri c’hant a beziou aour\nAm euz laket enn-hi…\nIann-Druillenn (gand heuz ha fae)\nNe d’omp nemet daou baour\nMa c’hamarad ha me, daou glasker ho bara :\nMes, evit hon torfed, na gemerimp netra…!\nPlijet gant hor C’hrouer, o welet hor glac’har,\nKemer truez ouz-imp, rei d’eomp war ann douar\nNerz ha kalon awalc’h da brena hon zorfed,\nDre ober pinijen, ha d’hor pellât bepred\nDioc’h tud heñvel ouz-hoc’h…!!!\n(Strafillet krenn ha lent)\nHa c’houi, priñs Kervoura,\nLikit evez !… Doue a zalc’h soñj a bep tra,\nHag he dro a erru, abred pe zivezad !!!\nDoan am euz n’ho péfé, hep dalé, kalonad !!!\n(Iann-Druillen a ia kuit)\nAnn diaoul a zougo ar c’hoz genaouek-ze !!!\nN’ouñ perag, Gar-Orjal (d’id a lavarañ ze !)\nGand he gomziou garo en em gavañ nec’het…\nAr re a zo maro, ma mestr, na gomzont ket…\nAnn dud varo a gomz aliez, ma mignon…!\nNag a wech e kasont d’eomp hunvreou gwirion\nA ra d’hor c’halonou krena gand ann anken…!\nOh ! na pegen spountuz ez eo va flanedenn !\nMes pe drouz a glevañ…?\n(Gar-Orjal a ia da weled ann téatr hag a lavar :)\nAr vagerez, me gred,\nGand eur bugel bihan d’ho kaout a zired…!\nBez kalon, Kervoura ! War da dremm eur gwisk dir !!\nDisk gouzañv eur pennad…! Da reuz na vo tamm hir\n(Ar vagerez, eur bugelik bihan etre he divrac’h, a erru).\nKervoura, Gar-Orjal hag ar Vagerez gand eur\nAc’hañta. magerez !\nDoue ! kaëra bugel !\nNe gredañ ket e ve eunn all, e Breiz-Izel\nO tont war ann douar, kreñv, lart, koant evel-t-hañ…!\nSellit eta, Aotrou, sellit eunn tamm out-hañ…!\n(Dizolo a ra eunn tammik penn ar bugel, o tostat ouz\nKervoura (garo hag o kas anez’hi diout’han)\nMad ! Mad ! Divezatoc’h…! Ha va c’hoar Trifina\nN’hi deuz-hañ ket gwelet…?\nHen difennet ho poa !\nA c’hendall, ken zempl eo, ken dinerz ha ken skuiz\nKen hirat he foaniou e vije bet re griz… !\nTrugare, magerez…! It bremañ, me ho ped…!\nGar-Orjal ho kaso d’al leac’h am euz merket…\nEno e vo red d’e-hoc’h gortoz va gourc’hemenn…\nGrit vad d’ar bugelik…!\nOh ! bezit heb anken !\nDiwar-bremañ m’hen kar evel eur bugel d’iñ,\nHa d’hen zevel erfad va holl boan a lakiñ…!\n(Ar vagerez a ia kuit o pokat d’ar bugel.)\nHast buan, Gar-Orjal ! Traou talvouldek meurbed\nAm euz da laret d’id…!\nOh ! ne zaleiñ ket.\n(Mont a ra war-lerc’h ar vagerez hag e tistro rak-tal.)\nHa kaset ac’h-euz-te, evel m’hor boa laret,\nAnn daou vevel neve da borz-mor ar Ieodet…?\nIa, Aotrou, hag el lestr peb tra a zo fardet\nDa zevel ar gweliou, adal m’ho po laret…\nGopraet am euz c’hoaz pevar martolod mad…\nRak, daoust da Flamm-Penn-Baz ha d’he vignon Roc’had\nTud a vor ne d’iñt tamm…\nMad awalc’h ac’h euz great…!\nVarc’hoaz, klevet a rez, mar be mad ann avel,\nAl lestr a guitao ar porz ha Breiz-Izel\nDa dreuzi ar mor doun, da vont d’am Iberni\nBro-gavel Trifina kerkouls ha va hini…!\nKlask eur mevel bennag hag heñ kas d’ar Ieoded\nDa gas va gourc’hemenn prim d’ar vartoloded…!\nKlevet am euz, Aotrou…! Piou eta eo hou-nez\nA zo o tont amañ… ?\n(Kervoura a zell hag a lavar : )\nDal ! Ann amiegez !!!\n(Gar-Orjal a ia kuit dre eunn tu ann Amiegez a erru\ndre eunn tu-all)\nKervoura, ann Amiegez\nM’ho salud Kervoura, gant ar spount em c’halon… !\nPetra zo a neve… ?\nDoue, ma mestr gwirion,\nA oar n’am euz zentet ouz-hoc’h, o priñs digar,\nNemet evit diwall rak poaniou ann douar…\nMes bremañ, pa welañ pegement ez eo braz\nHag heuzuz va zorfed, ha na c’hellañ siouaz\nOber netra, netra, ez ouñ dic’halloud krenn\nD’heñ gwalc’hi, e krenañ, ha mervel e karfenn !!!\nHo c’hoar vad, Kervoura, Rouanez Breiz-Izel\nHi deuz laket er bed, m’heñ tou, kaera bugel\nAm euz gwelet biskoaz, hag, o tont war ar bed,\nAr c’hrouadur hen deuz eur griadenn laosket,\nEur griadenn skiltruz.,. ! Ne oa da vihana\nEr gampr, er mare-ze, oc’h gwele Trifina\nNemet ar vagerez ha me… ! Dre nerz ar boan,\nHo c’hoar a oa zemplet… koulskoude am euz doan\nHi defe, enn he c’housk, klevet mouez he bugel…\nMar d’eo gwir kement-se, te a rañko mervel…!\nMervel, Aotrou, mervel… ? Ma maro, Kervoura,\nNa d’e-hoc’h, na da zen all na dalvezo netra…!\nN’edouñ, c’houi han goar mad, nemet eur baourez keaz,\nEur c’hrek a reñk izel, nemet amiegez,\nHa ma maro biken na walc’ho va zorfed…!\nMervel, mervel kañt kwech, ouspenn c’hoaz, mar be red.\nEvit gounid pardon ann dud ha va Roue\nEvit ober d’ann holl klevet ar wirione\nAnaout ar priñs foll, mez ha gwalenn va Bro\nHa gounid va Doue… Dudiussa maro…\nRa vo sevenet d’id ar pez a c’houlennez !\n(Da C’har-Orjal a zo deut didrouz war ann teatr)\nGar-Orjal, ma mignon, krog stard er goz kiez,\nKea da glask ar bourreo, ma vezo dibennet…!\nMalloz d’id Kervoura, boed ann ifern daonet !!!\n(Gar-Orjal a grog e breac’h ann amiegez hag a ia kuit\no wall-gas anez’hi, Eur pennadik goude e klever\ntrouz eur c’horf pouner o koueza adre gweliou ann\nteatr. Kervoura a vouzc’hoarz hag a lavar :)\nMad ! Chetu great ann taol !… Ar goz amiegez\nDa vihana, ne raï d’iñ na poan, nak eñkrez…!\nAr re all… ? Gortozomp !!!\n(A bouez he benn hag he dorn serret gant’han savet\noc’h kreac’h ;)\nGwaz d’am enebourien !!!\nNe leziñ ket gant’he evit mann va c’hroc’hen !!!\nTamm-ha-tamm, Gar-Orjal, e kouez ann holl harzou\nHag ann hent a zeu plean dindan va c’hammejou…!\nLazet eo Azilis, hag ann amiegez\nA zo bet dibennet, hervé ma lavarez…\nAnn diou-ze n’hellint ket rei skoaz da Drifina…\nDaou dest a nebeutoc’h, ha foll ouñ o krena,\nRak Iann-Druillen kerkoulz hag he goz kamarad,\nPeleac’h emaint bremañ…?\nPiou hen goar…? Den m’oarvad ?\nAr glaskerien-vara ne choumont, Gar-Orjal,\nDa goza e neb bro…!\nZe zo gwir !\nHa pa vefent amañ, n’anavéont netra…!\nHa pa rafent…? Da stourm ouz ar priñs Kervoura\nAnn daou druillennek-se, mechañs, a zo dister…\nHa komz diwar ho fenn a zo koll hon amzer…!\nAr vagerez bremañ a zo enn Iberni\nGand bugel Trifina… Nep kelou anez’hi\nN’am euz klevet…? Ha te…?\nMe ken nebeud, Aotrou !…\nRed e vo klask…! Flamm-goz ha Rollik-ar-Bourdou\nA zo du-hont ive… Keit m’ho defo arc’hant\nD’en em vezvi bemdeiz gand gwin ha gwin ardan,\nE vezo mad ann taol…! Mad eo d’eomp koulskoude\nEvesât oc’h peb tra ha gouzout a zoare\nPetra ober hon daou ha petra lavarout,\nHa beza a-unan, n’euz fors e pe zarvoud,\nAnez, ma mignon paour, e vo gwall denn ar beac’h…!\nRe speredet mad oc’h, ha me a zo dinec’h…!\nMad ! Chetu da gentel…! Adal ma oa ganet,\nBugel ar Rouanez, siouaz, a zo marvet,\nKaër a zo bet esa hen derc’hel e bue…\nAze, ar penn kenta, dalc’h soñj a gement-sé ?\nGwell e ve d’id mervel, kent larout birviken\nEunn dra all disheñvel, e neb leac’h, dirak den…!\nBezit dinec’h, Aotrou ! Bepred hag e peb tra,\nGar-Orjal a vezo féal da Gervoura…!\nNe golli tamm, m’heñ tou, oc’h ober kement-se !…\nPa c’houzoud da gentel, e fell d’iñ-me ive\nLarout d’id va hini… Ma breur kaër enn hor bro\nA vo, heb dalé pell, am euz klevet, distro…\nAc’hanta, Roue Breiz, Arzul ann Enoret\nA rañk kredi eo bet gand Trifina lazet\nHe bugelik kenta, hag hi deuz c’hoant ouspenn,\nAdalek ma welo sklear mad ann abadenn,\nD’hel laza hec’h-unan, pe d’ober hel laza…\nHa klevet ac’h euz mad…?\nMechañs, priñs Kervoura,\nAm godisit bremañ…! Ho c’hoar, ar Rouanez,\nSkouer ann holl dechou mad ha kel leun a furnez…\nHag Arzul, ho preur-kaër, dre-holl evel eunn tad\nKaret e Breiz-lzel…? Farsal a rit, m’oarvad…!\nNe farsañ tamm e-bed ! Dalc’h soñj mad, pa larañ,\nD’ober, heb klemm e-bed, ar pez a c’houlennañ,\nAnez, tro Azilis, tro ann amiegez\nA C’hoarvezo gan-id…!\nHo c’hoar, gwella mestrez !!!\nHag ho preur-kaër Arzul, hi ker karet ho daou !!!\nNe fell ket d’iñ, va den, choum pelloc’h da selaou\nDa brezegennou fall… Zenti te a rañko\nPe varc’hoaz, marteze, e vi kavet maro\nEnn eur c’hoat doun bennag… Petra a lavarez…?\nMe a zento ouz-hoc’h !\n(Eunn tammik a goste, ha pleget he benn oc’h ann douar)\nPaourezik Rouanez !!!\nMe a wel Trifina o tont… Lez ac’hanomp…!\nAr pez a vo laret bremaïk etre-z-omp\nNa zell tamm ac’hanoud, dalc’h sonj a gement-se !!!\nN’euz fors ! c’hoañt braz am euz da glevet koulskoude.\nKlevet a riñ, m’hen tou…!\n(Mont a ra kuit dre eunn tu ha Trifina a erru dre eunn\n(Trifina, oc’h erruout e kreiz ann teatr, a azez war eur\ngador, kinniget d’hezi gand he breur.)\nLaouen eo va c’halon\nP’az kwelañ ken abred dam-bareet, Itron…\nTrugare Kervoura ! Gwall dinerz ez ouñ c’hoaz,\nHa gand eur boan spountuz ez ouñ gwasket, siouaz…\nMa bugelik bihan, ma mab, mab ar Roue,\nLavar d’iñ, p’az pedañ, pegouls heñ gweliñ-me…?\nHast am euz, Kervoura, d’heñ starda em divreac’h…\nDigas-hañ diñ,va breur…! N’am lez pelloc’h enn nec’h…!\nDa vugel, Trifina, adal ma oa ganet,\nKaër hon euz bet ober, siouaz, a zo marvet…!\nGaou a lerez, ia, gaou…!\nM’hen tou d’id, va c’hoarik…!\nHag eur fals le a rez, rak eur griadennik\nAm euz klevet distak, keit ma oa o c’henel…!\nLar d’iñ, peleac’h ema va mabik, va bugel…?\nWar va lavar, he gorf gand ann amiegez\nA zo bet douaret…\nN’ouzouñ peleac’h… Damdost d’ar c’hastell, a gredañ !\nGaou, gaou a lerez c’hoaz…\nNemet gwir na larañ !\nMe a wel mad, va c’hoar, e choumez diskredik…\nPenaoz ne venn ket-me poaniet ha reuzeudik…?\nEvel gwechal, va breur, me a garje galloud,\nGand kement az karañ, lakat fisiañz enn-oud…\nEr mare-mañ, siouaz, kaer am euz, n’hellañ ket…!\nKervoura, va breur ker, petra d’id am euz great…?\nPeleac’h ema, lavar, va bugelik bihan…?\nPerag am lezez-te ken pell amzer e poan…?\nLavaret am euz d’id kemend holl a wienn…!\nHag ann amiegez…? Hi gwelet e karjenn\nDa c’houlenn digant’hi peleac’h hi deuz beziet\nKorfik va c’hrouadur… Da beleac’h ez eo eat…!\nAnn amiegez-se, va c’hoar, a zo maro !!!\nO tistrei da Roazon, gant’hi great mad hi zro,\nEnn eur c’hoat doun, hervez ma zo bet d’iñ laret,\nGand eur vandenn laéroun, siouaz, eo bet lazet…\nChetu perag n’ouzouñ lavaret heb fazi\nE peleac’h eo beziet korf ar bugel gant’hi…\nKervoura, va breur paour, am spounta krenn a rez\nEunn dra bennag a fall, me gred, a ijinez\nEm eneb, mes Doue, kals kreñvoc’h evid-oud,\nA vo va difenner, va skoaz e peb darvoud…\nAbred pe zivezad, e splann ar wirione !!!\nHag Aziliz…? Peleac’h ema ar plac’hik-se…?\nHou-nez am c’hare stard, ha n’hi gwelañ mui ken…!\nDiwar-benn ar plac’h paour am euz poan hag anken\nAraog da wilioud, eunn daou pe dri devez,\nE oa eat, war va ger, da gastel Ker-Ahez\nDa guerc’hat eul louzou gand preder braz aozet\nD’az kennerza, va c’hoar, da rei d’id ar iec’hed…\nAboue, kaër am euz bet, e nep tro ne gleviz\nKelou, na mad na fall, diwar-benn Aziliz !!!\nA walc’h, ma breur, a walc’h ! Gwall skuiz en em gavañ\nHa d’am c’hampr, e fell d’iñ mont adalek bremañ !\nLak da vreac’h var va skoaz ! kemer kalon va c’hoar,\nDa zougen beac’h pounner da boan ha da c’hlac’har !\n(Mont a reont kuit dre ennn tu, Trifina harped var he\nbreur. Gar-Orjal a erru dre eunn tu all.)\nDen fallakr ha digar ! Den trubard ha gaouiad\nDivez ha digalon, ne glask nemet skuil goad,\nAmprevañ milliget !!! Ann diaoul, a gredañ,\nEo hen deuz da grouet ha laket er bed-mañ…!\nRouanez gwal eüruz…! Bremaïk e lare :\n« Abred pe zivezad a splann ar wirione !!! »\nSplanna a raï, m’hen tou !! Ha me, me, Gar-Orjal,\nMe, me boed ar gordenn, den a goustians fall,\nA lakaï va holl boan da ober kement-se…\nEvesaomp erfad, ha, pa zeui ar mare,\nZikouromp Trifina…! Mes, pe drouz a glevañ ?\nKan-bale Roue Breiz eo hen-nez, a gredañ…\nKlevet a reer adre goueliou ann teatr ann trompillou,\no seni. Gar-Orjal a ia kuit dre eunn tu. Eo gweled\neunn nor a zigor, hag Arzul, daou drompiller enn\nhe raog ha daou varc’hek war he lerc’h, a erru war\ngreiz ann teatr. Diskouez a ra d’ann drompillerien\nha d’ar varc’heien mont kuit hag e choum he-unan.\nDoue ra vo meulet ! Chetu me c’hoaz distro\nIac’h, ha drañt va c’halon, e Breiz-Izel, va bro !\nKaset am euz da vad eur gefridi diez…\nEtre Bro-C’hall ha Breiz a zo eunn uñvaniez\nA vo talvouduz braz d’ann eil bro ha d’eben…!\nMes kaer zellet am euz, amañ ne welañ den !\nGwall iskiz e kavañ n’eo ket deut Trifina\nD’am zaludi keñtoc’h… Hag he breur Kervoura\nN’hen gwelañ kennebeut… Petra zo a neve…?\n(Gar-Orjal, eur maskl war he visaj, a zeu hag a lavar :)\nArzul ha Gar-Orjal masklet\nEnn hano hor C’hrouer, diwallit, va Roue !…\nE oer o stegna d’e-hoc’h pechou… ! Diwallit mad,\nRak, mar kouezit enn-he, ho pezo kalonad… !\nPiou oud-te, ha petra e fell d’id lavaret…?\nPiou ouñ-me? Pe fors d’e-hoc’h… ? Diwallit mad, m’ho ped !!!\nNe gredit ket re brim ann holl brezegennou\nA vezo laret d’e-hoc’h… ! Aliez, ar c’homziou\nA zo ken binimuz ha flemm ann Erouañt,\nGouliou a reont, na dalv aour nag arc’hañt,\nSiouaz, d’ho farea…! Pa vezo mad ann dro\nC’houi am ad gwelo c’hoaz… Diwallit…! kenavo !!!\n(Mont a ra kuit).\nGand komziou ann den-ze ez oun gwall strafillet…!\nPetra e fell d’hezañ diskleria d’iñ… ? N’oun ket…!\nTraou iskiz a dremen em palez, a gredañ…\nPetra ober…? Gortoz !!! Penn-folla krenn a rañ…!\nPechou a stegner d’iñ… Pere…? N’ouzouñ netra !!!\nDa vihana, chetu va breur-kaër Kervoura…!\nMarteze e c’hello rei d’iñ eunn ali-mad…!\nMes bezomp war evez…!\n(Azeza a ra war eur gador, endra ma teu Kervoura dre\nweled ann teatr).\nKervoura (a erru hag a zoubl he benn dirak ar Roue)\nVa breur, pebez eur-vad !!!\nRa vo Doue meulet, p’ho kwelañ c’hoaz distro\nLaouen hag e iec’hed adarre enn hor bro !!!\nKaset hoc’h euz da vad ho kefridi diez…?\nEtre Bro-Chall ha Breiz great eo ann unvaniez\nA-eneb ar Saozon, hon enebourien fall…?\nKlevet hoc’h holl doaré gan-eñ-me a zo mall !!!\nArzul, tenval he zremm\nE iec’hed ouñ, va breur, mes va c’halon biskoaz\nEnn hevelep eñkrez, m’hen tou, n’en em gavaz…\nPoaniet, poaniet braz ouñ…! Perag…? N’ouzouñ netra…!\nTraou iskiz a dremen e Breiz-Izel… Petra…?\nLivirit d’iñ a-grenn, p’ho pedan a galon,\nPetra zo a névé… Komzit freaz ma mignon…!\nKervoura, klouar hag oc’h ober neuz da veza mantret\nPetra zo a neve…? kals re abred, siouaz,\nC’houi hen desko Arzul !!! Ann amzer a zigas\nKemm enn traou hag enn dud, hag ar pez a garomp\nHirié, gand gwir abek, varc’hoaz hen disprizomp\nGand gwir abek ive…! Krouer ann Neñv hebken\nNe zeu tamm kemm enn-Hañ. hag a wechou zoken,\nGwall pouner e ve beac’h he zorn, pa sko war-n-omp,\nE teufe kemm enn-Hañ, hep kals poan hen kredomp…\nMes eunn den evel-d-hoc’h, kalonek ha leal,\nA oar kemer ar vad, a oar gouzañv ar gwall\nHep na deufe he dal da veza roufennet…!\nBezit kreñv, Roue Breiz ! Bezit kreñv, me ho ped…!\nRed e vo stourm ! Stourmit e doare deread !!!\nGoude ar barr-arne, e tigouez amzer-vad !!!\nPerak komz er giz-se e komziou goloet…?\nLirit Brezounek freaz, Kervoura, me ho ped…!\nHa gwell eo, evit gwir…! Abred, pe zivezad\nE vo red d’e-hoc’h gouzout peb tra…! Ma c’hlevit mad !!!\nRouanez Breiz-Izel ha va c’hoar Trifina,\nMe amañ diraz-hoc’h, me, ar priñs Kervoura,\nMe, ho preur-kaër, Arzul, mab Roue Iberni,\nMe, ho kwellañ mignon, a damall anez’hi\nDa veza hec’h-unan hag a c’hrad-vad mouget\nHo pugellik keñta, rak-tal ma oa ganet…!\nPetra a lerez-te…? Ah ! diwal, Kervoura !!!\nMar lavarez gevier, m’hen tou, den na netra\nNe viro ac’hanoud oc’h ar varnedigez\nNe vo biken e-skoaz eur seurt fallagriez…\nAr pez am euz laret a zo re wir, siouaz !!!\nHa na gredit-hu ket eo evid-oun eur gloaz\nDont amañ, diraz-hoc’h, da veza tamaller\nHo pried, Roue Breiz, Trifina, va c’hoar ger…?\nMes Doue a lar d’eomp : « Klaskit ar wirione…! »\nNe rañ nemet zenti oc’h ar gourc’hemenn-ze…!\nTrifina, eur pried am euz kement karet,\nDa behini am euz roet peb euruzted.\nHag am euz evit-hi lezet meur a dra-all,\nTrifina, eunn El beo, hi, ober kemend all…?\nFollet oud, Kervoura, m’hen tou war va c’hleze !\nLavar d’iñ prim, va breur, n’eo ket gwir kement-se !!!\nSalo ma vije gaou va c’homziou, Roue Breiz !\nMes, siouaz, ne d’iñt ket, ha me a glev em c’hreiz\nVa c’halon o lammet gand ann heuz hag ar spount\nPa sonjañ ez ouñ breur eur c’hreg ken divergont…!\nVa c’hoar oc’h ober drouk a gav he flijadur\nHag eunn drouk braz a oa mouga he c’hrouadur…!\nMes ne oa ket awalc’h evit-hi, ma breur paour !\nTouet hi deuz ouspenn, war-bouez arc’hañt hag aour,\nAntell stigna d’e-hoc’h rouejou hag ober ho laza\nGand eur mignon d’hezi, pa soñchfot nebeuta…!\nEur c’hreg, pa fell d’ezhi beza torfedourez,\nNe choum ket hanter hent enn he fallagriez…\nAr pez a livirit ne d’eo tamm gwir-heñvel…\nMa lazañ me, mad c’hoaz, mes lazañ he bugel,\nEur c’hrouadur divlam, neve c’hanet er bed…!\nEvit petra ma breur…? Komzit distak m’ho ped !\nTrifina, Roue Breiz, aboué hi dimezi,\nN’hi deuz biskoaz ouz-hoc’h bet nemet kasoni,\nHa, pa ziskoueze d’e-hoc’h ar garañte vrasa,\nAr vleizez nemet gwell na glaske ho touella…!\nOh ! va c’hoar, m’hen tou d’e-hoc’h, a zo diheñvel krenn\nDioc’h ann holl c’hragez all… Ne gredañ ket zoken\nE ve kavet, er béd, eur c’hant heñvel out’hi…\nEur breur kaout oc’h he c’hoar hevelep kasoni…\nHa bez hoc’h euz testou da ziskouez eo gwirion\nKemend holl a lirit…?\nPebez rann-kalon !!!\nTrifina, grek heuzuz, enn ifern eo eta\nEz oud-te be ganet…?\nChoum a ra eur pennadik da sonjal :\nMa list bremañ eunn tamm…! Faouta a ra va fenn\nHa, mar n’am mir Doue, foll e teuiñ a grenn…!\nC’hoañt am euz da welet eur wech c’hoaz va fried…\nC’houi, na guitait ket ar palez, me ho ped…!\n(Kervoura a ia kuit dre eunn tu. Gar-Orjal, masklet a\nerru dre eunn tu-all.)\nArzul, Gar-Orjal (he-mañ masklet)\nAc’hanta, Roue Breiz, pe zoñj eo hoc’h hini…?\nKervoura, ho preur kaër, mab Roue Iberni,\nP’en em lak da damall, ne choum ket pell, me gred,\nDa « glask pemp troad d’ar maout »… Hen-nez a zo beget\nMar boe biskoaz eunn all… N’euz fors ! Ar c’hañfard-se,\nPa doue e oa gwir ar pez a lavare,\nA rae fals le douet, ann dra-ze a zo sklear,\nHa c’houi hen gwelo mad, kent na vo hir amzer,\nMar teuvezit heulia ann aliou leal\nA ro d’e-hoc’h eur Breizad, ho servijer feal…\nLavar d’iñ da hano da vihana… ?\nA oar ho karañ stard, va Mestr ha va Roue,\nHa ne glaskañ nemet ho mad ha mad va Bro…\nMes rabad eo d’iñ c’hoaz lavaret va hano…!\nDivezatoc’h, Arzul…! Evit hirie, m’ho ped,\nChilaouit va c’homziou…! N’ho pezo keuz e-bed…!\nC’hoant hoc’h euz da welet eur wech c’hoaz Trifina,\nHa mad, mad kaer a rit…! Pa zeui d’ho priata,\nBezit enn he c’heñver, evel ma oac’h gwechall,\nMad ha karañtezuz… Lemit diwar ho tal\nAr roufennou enn-hañ gand ar glac’har kleuzet.\nLikit hoc’h holl evez da selaou ho pried,\nHa, p’hoc’h euz dalc’het soñj a gomziou Kervoura,\nLikit enn ho c’heñver lavariou Trifina…!\nDisheñvel a vezint, m’hen tou d’e-hoc’h, va Roue,\nDiwar-benn meur a dra, talvoudek koulskoude…!\nUnan a lavar gwir, ha gevier egile…\nGand piou ema ar gaou, gand piou ar gwir, Roue…!\nDoue heñ diskouezo…! Fisiañz enn-Hañ bepred\nHa fisiañz enn-ouñ me, o va friñs enoret !!!\nEmber ar wirionez a sklerio ho kalon…\nDoue r’ho kennerzo !… Me a wel va Itron\nHo tont enn ho pete…! Kemerit hoc’h amzer\nHa grit d’hezi, mar plich, ar gwela digemer…!\nMe a zento ouz-hoc’h…! Ha me ho kwelo c’hoaz…?\nIa, mar plij gand Doue, ha, m’heñ kred stard, warc’hoaz… ?\n(Gar-Orjal a ia kuit dre eunn tu, Trifina, zempl ha\ndinerz a erru dre eunn tu all.)\nMe ho salud, Arzul !!! O va Roue karet,\nO c’hortoz ho tistro, nag e oann-me nec’het…?\nMil bennoz da Zoue !!! Bremañ, da vihana,\nC’houi a choumo dalc’h mad e-tal ho Trifina…?\nN’am euz ken c’hoant nemet da choum e Breiz-Izel !!!\nEur pok, va fried ker !!!\nMes, lirit, hor bugel…?\nRak mamm ez oc’h, Itroun…! Oh! n’am list ket e poan !\nPeleac’h, peleac’h ema hor bugelik bihan…?\nMall eo d’iñ heñ gwelet, heñ starda em divreac’h…!\n(Trifina a gouez, dam-zemplet, war eur gador-vreac’h.)\nNa livirit netra…? Va fried ker, pe-leac’h\nEma hor bugelik…?\nKrouer braz ann Neñvou\nA lez he zorn pouner da goueza a-wechou\nWar he vugale baour…! Arzul, plegomp hor penn !\nPep den war ann douar hen deuz he blanedenn…\nHon hini, e taol-mañ, ha zo rust ha garo !\nVa Roue, hor bugel a zo, siouaz, maro…!\nIa, ia, maro, adal ma oa ganet !\nChetu, da vihana, ar pez hen deuz laret\nD’iñ va breur Kervoura… Koulskoude, e kredenn\nHen doa va c’hroadur laosket eur griadenn\nPa oa o toñt er bed…! Oh ! ar griadenn-ze !\nN’hec’h ankouaïñ biken, keit ma viñ e bue !!!\nA c’hendall va fried, me na ouzouñ netra,\nNemet ar pez hen deuz laret d’iñ Kervoura…\nZemplet e oann a-grenn, ha war nez da vervel…!\nHa bepred e klevañ kriadenn va bugel !\nArzul, d'hezan he-unan\nGwir a lare ar maskl !\nDa Drifina, a vouez huel.\nHa peleac’h eo beziet\nKorf ar c’hrouadurik…?\nSiouaz d’iñ, n’ouzouñ ket…!\nKaër goulenn am euz bet, bete vremañ va breur\nN’hen deuz laret d’iñ mann…!\nDoue, pebez gwall-eur !!!\nLivirit d’iñ, m’ho ped, hag ann amiegez\nA reaz ho kwillioud…? Peleac’h ema hou-nez ?\nN'oun doare, va fried ! Marteze Kervoura\nA oar peleac’h ema…? Me na ouzouñ netra,\nHa ze a ra d’iñ souez…! Adaleg ma c’hanaz\nHor bugel, ar c’hrek-se rak-tal heñ kemeraz,\nHag, aboué, tamm kelou n’am euz bet ane-z-hi…!\nHag ho plac’hik a gampr, Trifina, ann hini\nA c’hanvet Aziliz…?\nEunn daou pe dri devez\nAraog va gwillioud am c’huitaaz hou-nez…\nPerag…? N’ouzouñ doare ? Eur garantez wirion\nE tougenn evit-hi e gweled va c’halon…\nHi ive, da welet, am c’hare… Mes perag\nAnn holl goulennou-ze…? Arzul, eunn dra bennag\nA strafill ho spered… Lirit-hañ d’iñ, m’ho ped !\nPerag, va fried ker, ho kwelañ ken nec’het…?\nIa, nec’het ouñ, m’hen tou, nec’het braz, Trifina…!\nOuz-iñ, da vihana, na guzit-hu netra…?\nGwir eo hoc’h holl gomziou…?\nKen gwir m’ema Doue\nKrouer ar bed o ren war-n-omp holl, va Roue…!\nAwalc’h eo, Trifina ! Va list eur pennadik\nDa zoñjal hag ive da ziskuiz eunn tammik…!\nC’houi a zo dinerz c’hoaz ha gwall zempl, a welañ,\nIt d’ho kampr, va fried, ha va lezit amañ…?\nKregi a ra e dourn Trifina ha goude beza roet d’hezi\neur pok, e kas anez’hi beteg ann nor, e gweled ann\nE keit-se Gar-Orjal, masklet a erru dre eunn tu all.\nArzul ha Gar-Orjal, masklet\nLavaret am boa dont eur wech c’hoaz… Chetu me !\nKlevet hoc’h euz komziou ho pried, va Roue,\nHa mechañs, ho spered a zo bremañ e poan\nDa c’houzout mad doare ho pugelik bihan…\nPe varo hen deuz bet…? Marvet o toñt er bed,\nHervez komz Trifina, pe gand hou-mañ mouget,\nHervaz lavar hi breur…?\nPenaoz heñ gweziñ-me…?\nO terc’hel da lakat ho fisiañs e Doue,\nO terc’hel da veza dalc’h-mad war hoc’h evez\nO c’hervel tud ho Lez da glevet ar prosez\nEtre ar Rouanez hag hi breur Kervoura…!\nDoan am euz, ma mignon, ne dalvese netra\nDiskleria ken huel ha dirag ar bed holl\nVa foan ha va glac’har…!\nN’hoc’h euz netra da goll !\nA c’hendall, pa fell d’e-hoc’h gouzout ar wirione\nE rañkit klask ann tu d’hi c’havout a-zoare…\nDastumit, va Roue, e zal-vraz ho palez\nKement hen deuz eur reñk pe eur garg enn ho Lez\nDa zougen barn leal er strif a zo zavet\nEtre priñs Iberni hag he c’hoar, ho pried…!\nTrifina na gavo test e-bed, ma mignon,\nEnn hi c’heñver… !\nDoue a zo eunn test gwirion\nHag a wezo erfad, pa vezo deut he heur,\nSklerijenni awalc’h spered Arzul-ar-Meur\nHa rei d’ar varnerien galloud da ziluia\nEunn hevelep prosez e doare ar gwella…!\nHag ouspen : Trifina a gavo marteze,\nPa zoñjo nebeuta, testou enn he c’hoste…!\nDoue, pa blij gant’han, a c’hell dre eur burzud\nGervel ar re zo pell, rei ar gomz d’ar re vud…!\nRa vezo great peb tra hervez ma c’houlennez…!\nPeur, siouaz, e c’helliñ gouzoud ar wirionez…?\nTrugare ! va mignon ! Holl duchentil va lez\nA vo galvet varc’hoaz e zall-vraz ar Palez…!\nDa c’hortoz, e fell-diñ ober eur gouskadenn…\nGwall skuiz en em gavañ… stourm pelloc’h na ouffen !!!\nGar-Orjal, o vont kuit\nDoue r’ho kendalc’ho e iec’hed, va Roue,\nHa ra zisklerio d’e-hoc’h he c’hoant, eun eunn huvre !\nArzul choumet he-unan, a azez war eur gador-vreac’h\nhag, heb dale, a choum kousket maro.\nArzul, oc’h huvreal\nMe a wel eur vagik o vont d’ann Iberni,\nC’houec’h den a vor, eur c’hreg hag eur bugel enn-hi !\nAr bugelik a leñv !… Ar c’hreg e vagerez,\nA ouel ive dourek… Me a wel ar baourez\nO starda ar bugel war he c’halon. Perag…?\nEur bar-arne spountuz… Bransellet eo ar vag\nEvel eur blouzenn skañv war lein ar gwagennou…!\nA-gleiz, kouls hag a-zeou, e tigor islounkou…!\nDoue, mirit erfad ar c’hreg hag ar bugel !!!\nEul lestr braz, eul lestr zaoz, pell du-hoñt, e dremwel…!\nLestr eunn enebour eo, hag enn-han « forbaned »\nTud digalon, divez, heb koustiañs e-bed…!\nAr vagik paour, ember e vo paket, siouaz\nGand ar « forbaned-se », pe war ar c’herreg braz\nA vezo bruzunet…! Ar stourm ne bad ket pell !!!\nAl lestr braz a zo treac’h !!! Ar c’hreg hag ar bugel\nA zeu d’ann aot ho daou, douget war eur plankenn…!\nAnn amzer a zo du… Enn Neñv, neb sklerijenn !!!\nEunn den koz, eur belek, eunn Eskop, a gredañ,\nWar ann aot o vale…! Petra e fell d’hezañ…?\nGwelet a ra ar c’hreg war ann treaz astennet,\nBepred war he c’haloun ar bugelik stardet…\nKas a ra ane-z-ho d’he di… Ar c’hrouadur\nA zo koant, speredet, m’az eo eur blijadur\nChoum da zellet out-hañ… Piou eo ar bugel-ze…?\nEur prins a wenn huel, map henañ eur Roue,\nDa vap-henañ, Arzul !!! Hag hen kredez maro…!\nZent ouz ann den masklet, hag embann dre ar vro\nD’az holl tuchentil dont, hep dale, d’az palez,\nPa fell d’id penn-da-benn gouzout ar wirionez !!!\n(Dihuni a ra)\nGwall iskiz e kavañ ann huvre am euz gret !\nHa, pa zonjañ, dihun, ar pez am euz gwelet,\nEn em gavañ nec’het ha strafillet a-grenn !\nGwella am euz d’ober eo heulia penn-da-benn\nAli ann den masklet, ha dastum em palez\nTuchentil ha priñsed ha va-holl dud a lez\nDa glevet divizou va greg ha Kervoura…\nDoue, plijet gan-e-Hoc’h dont d’ho sklerijenna !!!\nTrifina, hec’h unan, azezed war eur gador-vreac’h\nEunn dra bennag iskiz a dremen dre-amañ…!\nKaër am euz, noz a deiz, nemet krena na rañ…\nBeac’hiet oun gand eur boan na c’hellañ lavaret,\nHa, war bouez klask siouaz, neb louzouen e-bed\nNe gavañ da wellat eñkreziou va c’halon…!\nOh ! n’am dilezit ket, Doue, ma Mestr gwirion !!!\nPetra zo a neve…? Choum a rañ va-unan\nNoz ha deiz da ouela, bourreviet gand ar boan…\nLavaret a vefe am bo gret eun torfed\nHa ne z euz evit-hañ nep didamall e-bed,\nNep pardon da c’hortoz !!! Va mestr ha va Roue\nGwechall, gand plijadur, em c’hichen a choume…\nAboue m’az eo distro, nemet eur wech hebken\nN’hen deuz komzed ouz-iñ, nebeud amzer zo-ken !\nVa breur, gwechall ive em c’heñver deread,\nA choum pell diouz-iñ…! Na poaniuz eo va stad !\nDen e-bed d’am zikour, hep pried, na bugel,\nHeb breur, heb eur mignon, beteg heb dimezell !!!\nAh Trifina, pried eur roue gallouduz,\nMatez e ti da dad, te a vije eüruz…!\n(Endra ma lavar Trifina he c’homziou diveza, Gar-Orjal,\nmasklet, a zeu goustadik, hag a lavar :)\nKlevet am euz klemm, Rouanez Breiz-Izel\nHa pa pellfé d’ann holl, Itroun, ho tilezel,\nMe n’ho tileziñ ket… Bezit nerz ha kalon !\nE peb darvoud diez, ho pezo eur mignon\nPrest da rei evid-hoc’h, mar be red, he vue\nHa da azgounid d’e-hoc’h karañtez ar Roue !\nFizians enn-oun eta ! Kalon, va Rouanez !\nHeb dale pell, m’hen tou, e torro hoc’h enkrez…!\nMont a ra kuit\nTrifina, hec’h unan\nN’ouzouñ petra soñjal diwar benn ann den ze…!\nPiou a reer ane-z-hañ…? Ha perag, er giz-se,\nA lavar e teuje d’am zikour em poaniou…?\nHa galloud a rañ-me flziout enn he gomziou.\nAr martolod, pa wel digor ann islounkou,\nDa stourm ouz ann amzer rust ha kounnaret kren,\nNa zispriz na bagig, na tamm gwern, na plankenn…\nOuz ar martolod-se, ne d’ouñ-me ket heñvel…?\nKen reuzeudik m’az ouñ, me a garje mervel ?\nWar he daoulin\nO Doue, va c’hrouer, c’houi ken madelezuz\nE keñver al loen gouez, ha ken karantezuz\nE kenver peb unan euz ho krouadurien\nDistroït diwar-n-ouñ eunn heveleb anken… !\nEunn El adre gweliou ann teatr\nDen, heb stourm, ne ve treac’h …! Stourm eta…!\nMe a stourmo, heb klemm, keit ha ma vo d’ho krad !\nHa kennerzet e viñ, e-kreiz va holl boaniou\nO klask enn-he zikour da c’hounid ann Nenvou !…\nKoulskoude e karjenn gwelet c’hoaz va fried…?\nPerag, o ma Doue, diouz-iñ eo pellaet ?\nM’heñ kare koulskoude gand holl nerz va c’halon,\nHa bepred ez ouñ bet pried fur ha gwirion…!\nHa va breur Kervoura, m’heñ kare stard ive…\nN’heñ gwelañ kennebeud ! Perag, o ma Doue…?\nMab Doue, Trifina, da c’hounid d’e-oc’h ar gloar\nAdalek Bethleem bete menez Kalvar,\nHen deuz gouzañvet poan hag eur verzerenti\nKañt mil gwech spountusoc’h eget n’eo oc’h hini…\nHag heñ ne glemme ket !\nHa me, diwar vremañ\nNe riñ tamm klemm e-bed, va Doue, mar gallañ…!\nDa vihana, torrit, kent pell, va chadennou !!!\nChoumit e peoc’h ma merc’h, hag enn ho pedennou,\nGoulennit nerz awalc’h da vont beteg ar penn…!\nRa vezo gret peb tra hervez ho kourc’hemenn !!!\nIt d’ho kampr, Trifina ! Warc’hoas, araog ann noz,\nHo pezo eur joa vraz, mes pedit, da c’hortoz,\nZent Breiz d’ho kennerza, d’ho skleria, d’ho sikour\nDa dreac’hi, evit mad, ho kwasa enebour !!!\nGand joa vraz em c’halon, me a zento ouz-hoc’h,\nRag n’am euz ken fiziañs, Aotrou, nemet enn-hoc’h !\nMont a ra kuit hag ar gweliou a gouez.\n(E gweled ann theatr, Arzul, kurunet, war he drôn.\nEun tammik pelloc’h, o tostât d’ar ribl, ar barner\nbraz, ha pevar barner all azezet oc’h enn daol… Eunn\ntammik tostoc’h c’hoaz d’ar ribl, e peb penn da daol\nar warnerien, diou gador, unan a-gleiz hag eunn all\na-zeou. War unan, Kervoura, dieren, war e-ben\nTrifina, he zreid hag he daouarn chadennet… Etre\nann diou gador-ze ha ribl ann theatr, kadoriou evid\nann duchentil ha tud all al Lez, renket ha kemend\nanezho a-gleiz hag a-zeou.\nA-uz da benn ar Roue, eur C’hrist braz.\nAnn teatr a zo dam-zenval… Tostik omp c’hoaz d’ar\nArzul a zav hag a lavar :\nAotrounez, baroned, priñsed ha tud a Lez,\nHo tastumet am euz holl, hirie, em palez,\nEvil barna eur strif a nevez-so zavet\nEtre priñs Iberni hag e c’hoar, va fried…!\nAr strif-se, Aotrounez, a zo gwall dalvoudek…!\nRak-se ho pedañ holl da selaou eveziek\nKomziou ar Rouanez, va fried Trifina,\nHa lavariou ar priñs, va breur-kaër Kervoura…!\nLikit evez, mar plij, rak ho parnedigez\nA raïo trouz estlamm enn hor Rouañtelez\nHag er bed holl, mechañs… Doue ouz-hoc’h a zell !!!\n(Ober a ra zin ar groaz)\nEnn han’ ann Tad, ar Mab hag ar Spered Santel,\nAr brujou zo digor !!l Ni, touomp war hol le\nDa stoui hor pennou dirag ar wirione\nHa, koustet pe gousto, da na glask nemet-hi…!\nDoue r’hor sklerio holl da gavout anez’hi !!!\nAnn holl, a-unan\nM’hen tou war va ine…!\nMad, mad !!! Diwar-vremañ\nDizoñjit ho Roue !!! N’edouñ, er prosez-mañ,\nNemet eunn test hebken o c’hortoz, dilavar,\nDre ho parn, Aotrounez, va joa, pe va glac’har…\nBarnit eta e peoc’h, ha koustet pe gousto,\nOc’h ho parn, Aotrounez, me, Roue, â zento…!\nBarner braz, grit ho karg !!!\nAr barner braz\nEnn hano ann Dreinded\nRa vo ar Rouanez ha Kervoura galvet\nDira-z-omp heb dale… Chetu va gourc’hemenn…!\nAnn eil barner\nEmaïnt o tont ho daou, Aotrounez barnerien !…\n(Trifina ha Kervoura a erru, hou-man dre ann tu kleiz,\negile dre ann tu deou : ho daou e choumont enn ho\nza e-kichen ho c’hadoriou.)\nAr re holl a zo er pennad kenta\nTrifina ha Kervoura ouspenn.\nPriñs Kervoura, savit ! Likit hoc’h holl evez\nDa na larout amañ nemet ar wirionez,\nRak Doue, a-uz d’eomp, a lenn er c’halonou\nHag a oar diboan kaer daoust d’ann troïdellou,\nEuz a vesk ann traou gwir anaout ar gevier…\nLivirit d’eomp eta, e komziou freaz ha sklear,\nAr pez a damallit d’ho c’hoar, Rouanez Breiz… !\nVa c’halon, Aotrouñez, gand heuz a lamm em c’hreiz\nO soñjal e torfed milliget ha spountuz\nGreat gand ar c’hreg fall-mañ, pell amzer zo, e kuz…!\nNe ve ket eaz, m’hen tou, kavout war ann douar\nEur c’hreg all ken iaouank ha ken fall ha va c’hoar…!\nSoñj mad hoc’h euz, mechañs, ec’h eaz ar Roue\nBremañ zo eunn dek vloaz, da Vro-Chall da vale,\nGalvet gand Klodowig d’ober eunn unvaniez\nA-eneb d’ar Zaozon leun a fallagriez…\nE-pad ar bale-ze, Rouanez Breiz-Izel,\nDougerez pell a oa, a c’hanaz eur bugel,\nEur mab hag a dlie pignat war dron ho pro\nEunn devez, pa vije Arzul-ar-Meur maro…\nAc’hañta, va c’hoar fall, adalek ma c’hanaz,\nDidruez ha digar, Aotrounez heñ mougaz…!!\nChetu torfed kenta Rouanez Breiz-Izel…!\nAr Barner Bras\nEvit petra, d’ho soñj, a vougaz he bugel…?\nEunn orged fall, Aotrou, a oa kroget enn-hi…!\nTrifina, tamm biskoaz, aboue he dimizi,\nNe garaz he fried, heñ ken mad koulskoude,\nMui heñvel oc’h eunn tad eget oc’h eur Roue…!\nMouget he bugelik, ar c’hreg villiget-mañ,\n(Nemet gand spount ha mez zellet out’hi n’hellañ !)\nA dlie d’he fried, kel leal, ken gwirion,\nWar aliou Satan, gand grad vad he mignon,\nStegna bep seurt pechou hag ober hel laza…!\nOh, eur vaouez a daill eo va c’hoar Trifina…!!\nArzul maro, he soñj a oa gand he mignon\nDimizi hep dale hag heñ zevel d’ann tron\nDa c’houarn Breiz-Izel ha d’hi gwerza d’ar Saoz\nHo kwasa enebour ha dalc’h-mad o c’hortoz\nEunn dro vad d’ho plega dindan he lezennou…!\nToui a rit-hu, priñs, ez eo gwir ho komziou…?\nM’hen tou war va ine !!!\nDa nerza ho lavar\nHoc’h euz testou, mechañs…?\nIa, ia, tri pe bevar…\nPa vezo deut ann heur, me ho galvo amañ,\nHag holl e tiredeint war va ger, a gredañ…!\nFisians am euz enn-he…!\nA walc’h eo…!\nKlevet hoc’h euz erfad tamallou Kervoura…!\nLivirit d’eomp, m’ho ped, hag hi a zo gwirion…\nKomzit e komziou freaz, heb troïdell, Itroun…?\nTrifina a zav\nAotrounez, va breur paour a zo foll, a gredañ !\nRed eo ma ve kouezet, enn eunn taol war-n-hezañ\nEur c’hleñved fall bennag… Eunn den enn he spered\nN’hen dije birviken dirag ann holl laret\nKomziou ken dievez, ken nebeud gwir-heñvel,\nHa mechañs e teuio, a c’hrad vad, abenn pell,\nD’en em dislavaret…\nMe a gred stard. Itron,\nEz eo komziou ho preur leal holl ha gwirion…\nGevier spountuz int holl, m’hen tou dre ann Neñvou !\nHa biskoaz n’am euz great hevelep torfejou…!\nTouet am boa beza feal d’e-hoc’h, va Roue,\nHa dalc’h mad gand preder am euz miret ma le…!\nTrifina, droug enn-hi.\nBiskoaz n’am euz klasket antell d’e-hoc’h rouejou\nNag ober ho laza… N’am boe ive, m’hen tou,\nBiskoaz nep c’hoañt e-bed da werza d’ar Saozon\nHor bro gaër Breiz-Izel, ha va le zo gwirion…!\nKaër ac’h euz, Trifina ! Bremaïk va zestou\nA gennerzo, mechañs, gand ho re va c’homziou…!\nAmzer, amzer, va c’hoar ! Gwelet e vo emberr\nGand piou emañ ar gwir ha gand piou ar gevier…!\nLivirit d’eomp doare maro ho pugelik…!\nRak-tal ma oa ganet, siouaz d’iñ, ar paourik\nA varvaz, Aotrounez, dioc’h lavar Kervoura,\nRak, dreiz-ouñ va-unan war ze n’ouzouñ netra…!\nSemplet e oann a-grenn ha war nez da vervel…!\nO c’henel koulskoude, m’hen tou c’hoaz, va bugel\nA reaz eur griaden hir ha klemmuz meurbed,\nHag, ar griadenn-ze, m’hi c’hlev, noz-deiz, bepred…!\nO va bugelik paour, kik va c’hik. gwad va gwad,\nDa vouga, me, da vamm !!! Ha zonjet ac’h euz mad,\nMa breur, pegen kabluz ez oud dirak Doue\nO teurel war da c’hoar eunn tamall evelse…?\nA c’hendall, Aotrounez, mar fell d’e-hoc’h gwelet sklear\nEma ar gwir gan-eñ ha gant-hañ ar gevier,\nAraog dougen ho parn, evesaït eunn tamm\nHa goude, livirit ha n’edouñ ket divlam…?\nLavar ha dislavar a zo gand Kervoura,\nHag he daou desteni na dalvezont netra…!\nD’iñ me ma breur fallakr hen deuz dalc’h-mad laret\nE varvaz va bugel raktall ma oe ganet…\nGevier, rak ma mabik a reaz eur griadenn,\nHa m’hi c’hlevaz erfad e-pad va fallaenn…!\nDira-z-hoc’h, bremaïk, va breur a lavare\nA oe va c’hrouadur bet mouget gan-eñ-me…!\nPenaoz am bije gret eunn hevelep torfed…?\nMa mabik, Aotrounez, biskoaz n’am euz gwelet\nHe visaj, rak e-pad m’en em gavenn zemplet,\nGand ann amiegez siouaz, eo bet kaset\nN’ouzouñ peleac’h !!!…\nItroun, ann amiegez-se,\nPeleac’h ema o choum ? Lirit d’eomp he doare…?\nN’ouzouñ peleac’h emañ…! Kaër goulenn am euz bet,\nDiwar he fenn biskoaz netra n’am euz klevet !\nMes Kervoura, mechañs, a oar peleac’h emañ,\nPiou a reer anez’hi… Goulennit digant-hañ…!\nLeal eo ann dra-ze…!\nPriñs, lirit d’eomp eta,\nE peleac’h en em gav ar vaouez-se brema ?\nKlevet am euz laret, Aotrounez, eo maro,\nMes hep gouzout biskoaz peleac’h hag e pe vro…\nIskiz eo kement-se !!! Livirit d’eomp, m’ho ped,\nKorf maro ar bugel, peleac’h eo bet beziet…?\nN’ouzouñ doare, siouaz…! Dam-dost da Ger-Ahez,\nMe gred… Roet am boa urz d’ann amiegez\nDa vont d’hen douara war-nez d’ar c’hastell-ze\nHa da zistrei rak-tal da Roazon adarre…!\nDa vad gant’hi e oa kaset he c’hefridi\nHag e oa o tistrei hec’h-unan, hast ganthi,\nPa oe, am euz klevet, o tremen eur c’hoat don,\nTizet ha bourreviet gand eur vandenn laêron…\nChetu perag n’hellañ hep fazi lavaret\nE pe leac’h ar c’horfik a zo bet douaret…!\nDen a skiant e-bed ne gredo kement-se !!!\nArzul, da Gervoura\nGoap ac’hanomp a rit, m’hen tou, war va c’hleze !!!\nDiwallit, Kervoura, hag eur wech evit mad\nAdlivirit amañ e doare deread :\nMa bugel, marvet eo adal ma oa ganet,\nHerve ger va fried, pe gant hou-mañ mouget… ?\nMouget eo bet, m'hen tou, gand he vamm Trifina\nGaou a lerez !! Doue az selaou, Kervoura…!\nLak evez, rak he vreac’h a zo hirr ha pounner…\nDislavar da gomziou dievez, va breur ker… !\nNa zislarañ netra…! A c’hendall, va zestou\nA gennerzo, mechañs, hep dale, va c’homziou !\nGalvit ann testou-ze, mar plij gan-e-hoc’h, Barner !\nHa c’houi, Itron, ho re… ?\nN'am euz, va fried ker\nNeb test a-du gan-eñ nemet va c’houstiañs…\nA walc’h eo !! E Doue ema va holl fisiañs !!\nAr Barner a c'halv\n(He-man, masklet, a zeu da greiz ann teatr hag\nzoubl he benn izel dirag Arzul. ha dirag Trifina)\nHoll dud ann eil pennad, ha Gar-Orjal ouspenn\nRed eo d’heoc’h zenti oc’h al lezenn\nHa lemel, va mignon, ho maskl diwar ho penn !!!\n(Gar-Orjal a daol he vaskl d’ann douar)\nKlevet hoc’h euz, mechañs, bremaïk Kervoura\nO tamal dira-z-omp distak da Drifina\nPevar dorfed heuzuz, ha da dest oc’h galvet\nDa lavarout ho ker war ann traou tamallet…\nKomzit dizoan eta hag, enn hano Doue,\nDreist holl, ne livirit nemed ar wirione !\nAotrounez, Kervoura, siouaz, a zo skoet\nGand eur c’hleñved dre holl ha gand ann holl hanvet\n« Tersienn ann Enoriou »…! Eunn hevelep klañvour\nA zeu prim ha diboan da veza torfedour…\nSelaouit mad !!! Ma mestr, mab roue Iberni,\nAboue meur a vloavez, nemet dre warizi\nN’hen deuz great eur gammed… Mab ha breur Rouane,\nHen doa c’hoant da c’hounid eur gurunen ive…\nMes penaoz kas da benn he gefridi boaniuz…!\nEunn devez e klevaz e oa Abacaruz\nRoue bro ar Zaozon gand al lornez dalc’het\nHep kavout neb louzou da wellat he gleñved.\nD’ann neb hen pareche hen doa touet ouspenn\nRei he verc’h ha gant’hi, he dron, he gurunen…\nHa chetu Kervoura da glask dre be zoare\nE c’helje dont a benn da wellat ar Roue…!\nEnn eul lojennik plouz, du-hoñt, e koat-ann-Noz,\nD’ann amzer ma komzañ, e veve eur c’hrac’h koz\nBrudet dre-holl er vro, evel eur sorserez\nHeb he far war ar bed dre hi gwiziegez…\nWar ali Kervoura ec’h iz d’hi c’haout, eunn de,\nHag ar c’hrac’h a zeuaz gan-eñ enn he vete…\nPetra a lavarjont ho daou…? N’ouzouñ doare !\nAr pez a zo heb mar, adalek ann deiz-se\nKervoura a zeuaz enn-hañ eur c’hemm spountuz !\nNa rae nemet soñjal e troñ Abacaruz !\nD’ann amzeriou-ze c’hoaz, Itron, va Rouanez,\nEnn em gafchoc’h ive da veza dougerez,\nHa, pa zeuaz ar c’houls, e c’hañjoc’h eur mabik…\nDoue, kreñva bugel, koañta krouadurik\nMa mestr hen deuz touet e varvaz ar bugel\nO toñt war ann douar… Spountusa touadel !!!\nNann, nann, ne varvaz ket, ho mabik, Roue Breiz,\nM’hen tou a wir galon ! Gant spount hag heuz em c’hreiz\nVa c’halon a lamm c’hoaz, Aotroumez, o soñjal\nAm euz-me servichet eur mestr ken kriz, ken fall…!\nMad ! Ma na varvaz ket va mab o toñt er bed\nGand he vamm, dioc’h lavar he breur, eo bet mouget ?\nAnn eil gaou, m’hen tou d’e-hoc’h, kemend hag egile\nA zo sklear da welet… Chilaouit, Aotroune !!!\nEr mare ma teue ar c’hrouadur er bed,\nHo pried, va Roue, a-grenn a oa zemplet,\nHa na wie petra a reat enn-dro d’hezi…!\nAc’hañta, red eo d’iñ disteurel diwar-n’-hi\nEil torfed he breur fall…! Gwaz a ze, Kervoura,\nMar fell d’e-hoc’h d’ann diaoul gwerza evit netra\nHo korf hag hoc’h ine…!\n(Kervoura a ra gourdrouzou da C’har-Orjal)\nDoue braz ann Neñvou\nA zell ouz-iñ bremañ, hag, hoc’h holl gourdrouzou,\nNe rañ van anez’ho…! Den fall ha digalon,\nHa pa dlefenn mervel, me a choumo gwirion\nBeteg ar penn bremañ…! Va Rouanez, Aotrou,\nNe welaz tamm e-bed, gwasket gand ar gweñtrou,\nHo pugelik bihan… A veac’h ma oa ganet\nGand ann amiegez rak-tal a oe roet\nD’ar vagerez… Hou-mañ, war urzou Kervoura,\n(Kervoura a c’houdrouz Gar-Orjal a-neve, hag he-man\n(Oh, kaër hoc’h euz goudrouz, ze ne ra d’iñ netra !)\nWar urzou Kervoura enn eul leac’h distro krenn\nHag a viskoaz miret d’ar falla traïtourien…\nEnn deiz warlec’h, eur vag, aboue pell kempennet,\nA guitaaz, da noz, porzik-mor ar Ieodet…\nMagerez ha bugel a oe laket enn-hi\nDa vont, war c’her ma mestr, etrezeg Herni…\nDa betra kas ma mab d’ar vro-ze, Gar-Orjal ?\nDiwar benn kement-se, e ve red d’eunn test all\nDoñt da larout he c’her… Hou-nez gwell evid-ouñ\nA zo sklerijennet… Bremañ, list ac’hanouñ\nDa ziskuiza, mar plij ! M’hi gwel o tont amañ…\nHou-nez a laro d’e-hoc’h traou iskiz, a gredañ !\nHoll aktourien ann drede pennad hag ar Zorserez\n(Oc’h erruout war greiz ann teatr en em strink d’ann\nMe, Zorserez gwechall ha d’ann diaoul gwerzet,\nEn em strink d’ho taoulin, Aotrounez enoret,\nDa c’houIenn digan-e-hoc’h, mar plij, eunn tamm truez\nHag amzer da laret d’ann holl ar wirionez…\n(Kervoura a stag da grena.)\nAotrounez, kiriek ouñ, gand glac’har el larañ,\nDa veur a dorfed braz, abaoue ma vevañ…\nDoue r’ho distaolo diwar-n-ouñ, kent mervel…!\nSelaouit va c’homziou, Roue braz Breiz-Izel,\nC’houi, Rouanez karet, kouls ha c’houi, barnerien,\nTuchentil, paour, pinvidik, keariz ha bourc’hizien !!!\nEunn devez Kervoura, gand Satan kuzuliet,\nA reaz digemenn d’iñ dont buan d’hen gwelet…\nC’hoant hen doa da c’houzout ha, dre va gwiziegez,\nE oann goest da wellat eunn den gand al lornez…\n— « Ia, hep mar, emoun-me ! » Ha neuze, Kervoura :\n— « Dre be stum, eme-z-hañ…? Livirit d’iñ peb tra\n« A zo mad da wellat roue bro ar Zaozon\n« Ha gounid war-eunn-dro hag he verc’h, hag he dron ? »\n— « Da genta, e lariz, map henañ eur Roue,\n« A dleo war ann tron pignat enn he c’houde,\n« E rankit pourvei, adal ma vo ganet…\n« Ar bugel-ze, c’houec’h miz gand evez braz maget,\n« A vo gan-e-hoc’h, Aotrou, digaset d’am lojenn…!\n« E keit-se, e-touez pemp pe c’houec’h kant louzouen,\n« Am bezo dibabet ar re muia nerzuz\n« Da wellat, enn eunn deiz, lornez Abacaruz…\n« E goad ar bugelik, al louzou-ze poazet\n« A vezo d’ar Roue da zibri kinniget…\n« Goude-ze e tebro kik-rost ar c’hrouadur\n« Ha rak-tal e vezo iac’h a bep breinadur…»\nAnn holl, enn eur vouez.\nO spountusa torfed…!\nIa, mes dre c’hras Doue,\nDa fall eo deut ann taol, hag ar bugelik-se\nA zo beo, a gredañ, ha kent na vezo pell,\nE vo enn ho kichen, Rouanez Breiz-Izel !\nHa gwir a lavarez…?\nVa c’homz a zo gwirion !\nO Doue, gand ar joa e rann krenn va c’halon…!\nAr Zorserez, da Gervoura\nKervoura, ar stered gwechall a du gan-id\nKouls hag al loar bremañ a zo e-eneb d’id…\nBreac’h Doue, den digar, en em astenn war-n-oud…\nGoulen, pardon !\nKervoura, kounnar enn-han\nBiken !!! Ann ifern evid-oud,\nZorserez villiget hag ouspenn evid-ouñ…!\nTe zo kiriek d’ar reuz a gouez hirie war-n-ouñ…!\nSeñt ouz-iñ. Kervoura ! Gouel ha gra pinijen…!\nAnn diaoul, r’az tougo d’ann ifern, koz kroc’henn…!\n(Endra ma lavar Kervoura he gomziou diveza, Iann\nDruillen, gwisket evel eur c’hlasker bara, a dostâ da\ngreiz ann teatr, diskabel hag he dok enn he zorn)\nHoll aktourien ar bevare pennad, ha Iann-Druillen\nPe vicher a rit-hu… ?\nMe zo klasker-bara…!\nHa c’houi hen anavez, lirit, priñs Kervoura ?\nAr foeltr biskoaz, m’hen tou, ne weliz ann den-ze\nM’ho kav gwall dievez, Aotrou, o larout se…!\nRak dalc’het hoc’h euz soñj eo dre ho kourc’hemen\nAm euz gwechall mouget gand eur pennad kordenn\nAziliz, dimezell ho c’hoar baour Trifina…\nIa, ia, kaër hoc’h euz nac’h, soñj hoc’h euz, Kervoura !\nPa fellaz d’e-hoc’h goude rei d’iñ va faeamañt\nGand fae gan-e-oc’h, Aotrou, e leziz hoc’h arc’hañt…\nAboue, nemet gouela na rañ war ann douar\nGand heuz ouz va zorfed… C’houi, priñs fall ha digar,\nPa z’oc’h kiriek d’am foan, gouelit ive d’ho tro\nRag aoun na zeufe beteg ar re varo\nD’ho tamall ha d’ho parn… Doue, a c’hell peb tra\nHa mad ha fur e ve bepred kemend a ra…!\n(Endra ma lavar Iann-Druillen e gomziou diveza\nann amiegez hag Aziliz, gwisket gant liennou gwenn,\na zeu da greiz ann teatr. Azilis a zo eur gordenn\nendro d’he gouzoug. Ann amiegez a zo endro d’he\ngouzoug eur roudenn ruz evel ar goad.)\nHoll aktourien ar bemped pennad. Aziliz hag ann\nO weloud Aziliz hag ann amiegez oc’h erruvout war ann teatr, an oll a choum dilavar ha sebezet krenn. Kervoura, o krenna war he zivesker, a lak he zaouarn dirag he daoulagad hag a glask mont kuit, Ann daou deud sparl ann hent out’han, hag en em lak a bep tu d’hezan, hon-man a-zeou hag e-ben a gleis, Aziliz a ziskouez eo bet mouget : ann amiegez a ziskouez eo bet dibennet, Ho diou war-eunn-dro a astenn ho breac’h war-zu Kervoura, o tiskouez anez-han gand ho biz, e-pad eur pennadik amzer. Goude ec’h eont kuit, gorrek heb ober trouz-e-bed.\nHoll dud ar c’houec’hved pennad, nemet Aziliz hag ann\nNag a draou burzuduz !\nTrugare d’ann Neñvou\nA oar, pa blij gant’hañ, skleria ar c’halounou\nHag o nerza da glask bepred ar wirione…\nGloar, enor, meulodi ha bennoz da Zoue.\nKendalc’homp, Aotrounez, ha deomp beteg ar penn\nRed eo ma vo ho parn fur a leal a-grenn !\nBarner, zellit, mar plij Chetu daou dest neve\nO tont amañ… Piou int…? Goulennit digant’he !\n(Endra ma lavar Arzul he gomziou diveza, ar Vagerez\nha Tremeur a zeu da greiz ann theatr. Tremeur a zo\ngwisket e gwenn hag harnezet evel eur marc’hek.)\nHoll aktourien ar seizved pennad hag, ouspenn, ar\nVagerez ha Tremeur\nTostaït den iaouañk, ha c’houi, maouez ive !…\nPetra e c’hellit-tu diskleria a neve…?\nAr prosez-mañ, siouaz, a zo hir a poaniuz\nHag, abaoue m’eo digor, meur a dra souezuz\nHon euz gwelet enn-hañ… Lirit d’eomp war ho le\nAr wirione, netra nemet ar wirione…\nDoue ho klev erfad…! Divezad pe abred\nAr fals testou gant’hañ, hep mar, a ve skoet…!\nMe ho ped, Aotrounez, trouc’hit ar c’herden-mañ !!\nRouanez Breiz-Izel chadennet er stad-mañ !!!\nTrifina bourreviet evel torfedourez\nAbalamour d’eur priñs leun a fallagriez…!\nMezuz ha spountuz eo hevelep tra, m’hel lar,\nHa keuz ho pezo holl da veza bet digar\nE keñver eur briñsez ken fur, ken deread\nN’hi deuz biskoaz klasket nemet ober ar vad…!\nDa gomz ken dievez dirak trôn ho Roue,\nM’ho kav gwal dievez, m’hen tou war va c’hleze !\nBremaïk, e kredañ, c’houi ho pezo keuz braz,\nDa veza daleet ken pell amzer, siouaz…\nRa vezo great eta, greg, hervez ho koulenn\nDizerennit va greg ha trouc’hit he c’herden !\n(Dizerenna a reer Trifina)\nHa bremañ, lirit d’eomp, hep tamm pelloc’h dale\nKement holl a c’houzoc’h…!\nVa zest eo va Doue,\nHeñ, Mestr ar Rouane, barner ar varnerien…\nVa selaouit erfad, tuchentil, marc’heien…!\nHa pa dlefenn mervel, red eo d’iñ diskleria\nAr wirionez bremañ, war-eeun, evel m’ema…\nAr priñs fall Kervoura a zeuaz d’am lojenn\nHa, gourdrouzou gant’hañ, a reaz d’in gourc’hemenn\nMont da vro Iberni gant bugel Trifina…\nEno, e-pad c’houec’h miz, me a dlie maga\nAr c’hrouadurik paour, hep espern mann ebed\nMa vije eur bugel kreñv ha koañt da welet…\nAbenn c’houec’h miz ar priñs a dlie, va Roue\nDiwar-benn ho pugel kaz d’iñ urzou neve…\nMes Doue a viraz… A-veac’h er vag zavet,\nEur vandenn laëron-vor gan-eomp zo digouezet…\nEz eemp dre nerz gant’he da veza kemeret\nPa gouezaz war hor bag eur barr-amzer diroll…\nHor martoloded paour, siouaz, a veuzaz holl…\nMa magadenn ha me, gand ar mor gwall garet,\nWar c’herrek kear Alet, emberr, e oe taolet…\nAllaz, skuiz braz e oann, ha n’hellen ken fiñval…!\nDen war dro e neb leac’h…! Eunn noz ienn ha teñval…\nPeleac’h mont…? Ne wienn ! Ha, dreist holl piou gervel ?\nE oan m’el lavar frañk, war-nez kaer da vervel,\nPa zigouezaz gan-eomp eskop zantel Alet\nO klask, evel bemnoz, ar beorien penseet… \nMont a rejomp gant’hañ d’he di…! Ann den Doue\nEo hen deuz miret d’he-hoc’h ho pugel, va Roue !\nVa bugel, va mabik…! Mar plij, heb dale tamm,\nMagerez, galvit-hañ !!! He dad koulz hag he vam\nHo deuz hast d’heñ gwelout hag eur wech d’heñ starda\nWar ho c’halon erfad…! Ha c’houi, priñs Kervoura\nPerag e choumit-hu simud ha dilavar…?\nRoue Breiz a zo mestr bepred enn he zouar…!\nKemend a lavaro a vo gwirion bepred\nPa z’eo, e touez ann holl, Roue ter ha doujet…!\nGortozomp eunn tamm c’hoaz hag emberr marteze,\nNi a welo kem braz o tont e peb doare…!\nPeleac’h ema livirit, ar vagadenn. Itron,\nHoc’h euz c’hoañt da ziskouez evet bugel gwirionn\nArzul ha Trifina…?\nZellit-out-han erfad !\nEma, er mare-mañ, dirag ho taoulagat !!!\nPiou… ? Ann tamm kañfard-se a zo enn ho kichen,\nGlaz evel ar maro ha gwisket holl e gwenn…?\nTremeur, rust he zremm, a dosta oc’h Kervoura\nIa, me eo mab Arzul hag ho c’hoar Trifina,\nHa c’houi a zo eunn den digalon, Kervoura,\nEunn den a dle beza gand ann holl disprizet…!\nVa c’horf a zo dister : va c’halon ne d’eo ket…\nMe, Tremeur, mab Arzul, a ro d’e-hoc’h ma malloz\nHag ouspenn, war ho pek eur fasad, talv-mann koz…!\n(Rei a ra eur fasad da Gervoura, hag e choum, kroa-\nzet he zivrac’h, da zellet piz out-han. Ann holl, a-\nunan, a stlak gand ho daouarn).\nIfern ha kurunou ! Hevelep dismegañs\nGret da vab eur Roue, ha dirag ann Noblañs\nGand eunn tamm mic’hiek deut n’ouzoun a be-leac’h !!!\nSalo da vihana ma vije enn da vreac’h\nEun tammik nerz bennag da c’hoari ar c’hleze\nA welañ a-ispill oc’h da c’har gleiz aze…!\nNerz awalc’h a gaviñ, m’hen tou, pa blijo d’e-hoc’h,\nDa c’hoari va c’hleze ! Prest ouñ da zikouez d’e-hoc’h\nE red em gwazied gwad ruz Arzul-ar-Meur !\nGand grad vad va Roue ha va mamm, me, Tremeur,\nMe, priñs a Vreiz-Izel hag ho niz, Kervoura,\nHo kalv d’en em ganna ! Dir enn avel eta…!\n(Tremeur a denn he gleze. hag a fich e veg var ann\nTruez am euz ouz-id, paourik keaz priñs dister !\nEn em ganna ganid… ? Mez e ve hen ober !!!\nRed e vo d’iñ eta rei d’eoc’h c’hoaz eur fasad…?\nDour louz a red, mechans, enn ho korf e leac’h gwad…?\n(Rei a ra eur fasad all da Gervoura.)\n(Ann holl a slak adarre gand ho daouarn.)\nKervoura, o tenna he gleze\nMalloz ruz ! deuz eta ha difenn mad da ler !\nVa gwir ha va Doue eo va daou difenner…!\n(C’hoari a reont. A-benn eur pennadik Kervoura a\ngouez d’ann douar a-hed he gorf, o krial :)\nAïaou ! Gred eo gan-en…! Mez am euz o vervel\nO soñjal oun lazet gant dornik eur bugel…!\nAnn dorn-ze, Kervoura, a oa ar Gwir gant’hañ,\nHag ann Holl-c’halloudek a nerzaz anezhañ…!\nGwir sklear m’hen gwel, siouaz !!! Choum em c’hichen, Tremeur,\nTostaït, Trifina, ha c’houi Arzul, va breur !\n(Ann daou-man a dosta)\nC’hoant am euz, kent mervel, evit gounid pardon\nBarner ar Varnerien, da vout, eur veach gwirion…!\nChelaouit gand evez va c’homziou diveza,\nHa kemerit truez oc’h ar paour Kervoura…!\nC’hoant am euz da zevel, ha, siouaz. n’hellanñ ket…!\nVa likit eur pennad em c’hoazez, me bo ped…!\n(Arzul ha Tremeur a zikour Kervoura da azeza war eur\nTrifina, digor frañk dorojou da galon !\nHa teurvez d’az preur paour aotren bremañ pardon\nDreiz-ouñ, va c’hoar, oud bet daouzek vloaz merzerez…\nDoue am damant glann oc’h va fallagriez…!\nPardon, va c’hoar, pardon !!!\nDoue r’az kennerzo !!!\nHa diwar-n-oud, va breur, peb gwail ra zistaolo !!!\n(Staga a ra da ouela dourek)\nTrugare d’id, va c’hoar…!\n(D'Arzul ha da Dremeur)\nArzul, ha c’houi, Tremeur,\nVa fardounit ive!…\nArzul, lent a gorrek\nN’am euz ken soñj, va breur,\nEuz ann holl drouk hoc’h euz, aboue meur a vloavez,\nGret d’iñ-me, d’am bugel, kouls ha d’ar Rouanez…\nM’ho pardoun, Kervoura, ha plijet gand Doue\nKemer truez ouz-hoc’h, kerkouls evel-d-ouñ-me !\nP’hoc’h euz eur c’heuz ker braz, priñs, d’oc’h holl dorfejou,\nN’eo ket me a garje kreski c’hoaz ho poaniou !!!\nEvel ma mamm zañtel ha va zad, Roue Breiz,\nM’ho pardoun !!!\nO Doue gand levenez em c’hreiz\nVa c’halon baour a drid !!! Deuz, pa gari, maro !\nVa bennoz d’e-hoc’h ho tri. Va bennoz war ho Pro !!!\n(Koueza a ra war he gador, maro. Ann holl a choum\neur pennad sebezet krenn. Arzul ha Trifina, gand\nTremeur enn ho c’hreiz, a gouez d’ann daoulin dirag\nkorf-maro Kervoura, ha klevet a reer anez’ho oc’h\nhuanadi… Arzul a zav, emberr, hag a lavar :)\nBremañ, p’am euz kavet va mab, p’am euz gwelet,\nDre desteniou sklear, eo divlam va fried\nP’hon euz ho tri roet pardon da Gervoura,\nE fell d’iñ c’hoaz, Breiziz, hirie ober eunn dra…\n(Da C'har-Orjal ha d'ar Zorserez)\nGar-Orjal, sorserez, tostaït d’iñ ho taou\nHa likit, p’ho pedañ, evez braz d’am selaou…\nDa ziskouez va doujañs e-kenver va Doue\nHa va anaoudegez, me, Arzul, ho Roue,\nA bardon d’e-hoc’h ho taou ho torfejou spouñtuz…!\nBevit, diwar vremañ, evel tud enoruz,\nGrit pinijen, klaskit plijout da vestr ar bed\nEvit beza gant’hañ, eunn deiz, didamallet…!\nRoue, diwar-vremañ, e viñ den fur, m’hen tou !\nEm daêrou e fell d’iñ gwalc’hi va zorfejou…!\nHoll dud ann eizved pennad, gand Kervoura\nmaro war he gador\nC’houi holl a zo testou euz ar burzudou sklear\nGreat gand krouer ar bed, Breiziz, enn hor c’heñver !\nKavet am euz eur mab, adkavet va fried :\nAr peoc’h a ren er vro ha Breiz a zo doujet…!\nKervoura, va breur-kaer, a zo maro, siouaz,\nMes gand eur c’heuz gwirion d’he holl dorfejou braz…\nDoue ra zigoro diraz-hañ dor ann Ee,\nHag ar peoc’h peurbaduz ra vo gand he ine…!\nVarc’hoaz, gand lidou braz ar priñs a vo beziet…\nBezit holl em c’hichen, aotrounez, me ho ped…!\nDa c’hortoz, e fell d’iñ dirag he gorf maro,\nEmbann a vouez huel va gourc’hemenn d’am bro !\nTrifina, va fried, Rouanez heb he far,\nKals re bell-zo, siouaz, hoc’h euz poan ha glac’har…!\nAllaz, ne wienn mann…! Deuit bremañ, Itron,\nHo pried ho ped stard, deuit war he galon…!\n(Trifina a dosta — Arzul a bok d’hezi, hag a lak eur\nvreac'h d'hezan war hi skoaz.)\nHa te, va mab, deuz prim e-kichen da Roue…\nRag Roue Breiz, Tremeur, a zo da dad ive…\nDeuz etre va divreac’h, etre divreac’h da vamm,\nDa vamm baour merzerez, hi ken fur, ken divlam…\nDeuz, ma mabik karet…!\nTremeur dosta, o lavaret\nO Doue, pebez joa !\n(Arzul a stard war-eunn-dro Tremeur ha Trifina etre\nhe ziwrac’h hag a bok d’hezo karantezuz, Ann holl\naktourien all a stlak a-unan gand ho daouarn, o krial :)\nBevet Arzul, Tremeur ha bevet Trifina…!\n(E keit-se, Arzul a zav war he dron, Tremeur a-zeou\nha Trifina a-gleiz d’hezan :)\nBreiz-Izelliz, priñsed, tuchentil, barnerien,\nKeariz, paour, pinvidik, koz, iaouañk, kouerien,\nC’houi holl pere a bleg dindan va lezennou,\nDirak korf va breur-kaër. selaouit va c’homziou…!\nTouet a rañ mirout holl wiriou Breiz-Izel,\nKeit ma viñ e buez, e peoc’h hag e brezel…\nHor feiz, " iez hor tadou " hag hor giziou karet,\nVa foan holl a lakiñ d’ho c’henderc’hal bepred,\nHa war va lerc’h va mab, askavet dre vurzud\nHo dalc’ho kouls ha me…!\nNe viñ bouzar na mud,\nPa vo red d’iñ difenn Bro va zad ha va Bro,\nM’hen tou dirag ann oll, dirag ar c’horf-maro\nAstennet dira-zoc’h, hag a oe Kervoura…!\nArzul da Drifina\nHa c’houi, Rouanez Breiz, ne livirit netra ?\nToui a rañ derc’hel da fiziout e Doue,\nDa choum, keit ma veviñ, feal d’e-hoc’h, va Roue,\nDa zeski gand evez da Dremeur, hor bugel,\nKarout Mestr ann Neñvou hag hor bro Breiz-Izel…!\nAnn tri le-ze, warc’hoaz, dre holl a vo klevet !!!\nGwell aze, rak hor ger ne vo biken torret !\nBevet pell hor Roue, Tremeur ha Trifina !!!\nAr Bobl, enn eur voez,\nBevet Doue a ra mad-tre kemend a ra !!!\n(Montroulez, c'houevreur, 1899)\n↑ « Burtuled », e gallek , « Vautour », e latin « Vultur ».\nAdtapet diwar « https://br.wikisource.org/w/index.php?title=Santez_Trifina/a-bezh&oldid=158881 »\nKemmoù diwezhañ degaset d'ar bajenn-mañ d'an 13 Ebr 2020, da 11:10.